title: Yrsa

text: Yrsa on muinaisskandinaavinen naisen etunimi, jonka merkitykset ovat 'naaraskarhu' tai 'karhutar'. Yrsan nimipäivä on suomenruotsalaisen kalenterin mukaan 7. elokuuta.


title: Yrsa

text: Suomessa nimi Yrsa on vuoden 2009 loppuun mennessä annettu Väestörekisterikeskuksen tietojen mukaan noin 170 henkilölle.


title: Metyylipropionaatti

text: Metyylipropionaatti eli metyylipropanoaatti (CHCHCOOCH) on propaanihapon ja metanolin esteri. Sitä esiintyy luonnossa eräissä hedelmissä, kuten kiiveissä. Yhdistettä käytetään aromina ja liuottimena.


title: Metyylipropionaatti

text: Metyylipropionaattia voidaan valmistaa teollisesti noin 200 °C lämpötilassa metyyliformiaatista ja eteenistä. Katalyyttinä voidaan käyttää ruteeniin tai iridiumiin perustuvia komplekseja.


title: Metyylipropionaatti

text: Yhdistettä on mahdollista tuottaa myös metanolista, eteenistä ja hiilimonoksidista. Tällöin katalyyttinä voivat toimia palladiumin ferrosenyylimetyylifosfiinikompleksit.


title: Metyylipropionaatti

text: Metyylipropionaattia voidaan käyttää aromina. Se antaa elintarvikkeelle mansikankaltaisen maun.


title: Metyylipropionaatti

text: Metyylipropionaattia voidaan käyttää myös liuottimena. Se soveltuu hyvin yhdessä muiden propionaattien kanssa selluloosajohdannaisten liuottimeksi. Sitä käytetään myös liuottimena valmistettaessa maaleja ja lakkoja.


title: Metyylipropionaatti

text: Metyylipropionaattia käytetään myös valmistettaessa metyylimetakrylaattia, jota käytetään akryylimuovin valmistuksessa. Metyylipropionaatti reagoi formaldehydin kanssa, jolloin tuotteena muodostuu metyylimetakrylaattia.


title: Metyylipropionaatti

text: Suurina pitoisuuksina metyylipropionaatti ärsyttää hengitysteitä aiheuttaen yskää ja kurkkukipua. Nieltynä yhdiste voi suurina määrinä aiheuttaa huonovointisuutta.


title: He ajavat öisin

text: He ajavat öisin ("They Drive by Night") on Raoul Walshin ohjaama yhdysvaltalainen film noir -draamaelokuva vuodelta 1940. Se kertoo kahdesta rekkakuskiveljeksestä ja heidän elämästään.


title: Clint Mansell

text: Clint Mansell (oik. Clinton Darryl Mansell, s. 7. tammikuuta 1963) on brittiläinen säveltäjä.


title: Clint Mansell

text: Hän on säveltänyt elokuvamusiikkia, esimerkiksi "" -trailerin "Lux Aeterna", joka on sovitus hänen elokuvaan "Unelmien sielunmessu" säveltämästään samannimisestä kappaleesta. Hän on myös toiminut musiikintuottajana elokuvassa "Kuu". Hän oli uransa alussa Pop Will Eat Itself -yhtyeen kitaransoittaja ja päälaulaja.


title: Sol Polito

text: Sol Polito (12. marraskuuta 1892 Palermo, Italia – 23. toukokuuta 1960 Los Angeles, Kalifornia) oli yhdysvaltalainen elokuvaaja. Hän muutti jo lapsena Italiasta New Yorkiin, jossa myös kävi koulunsa. Polito oli kolme kertaa Oscar-ehdokkaana parhaasta kuvauksesta.


title: Black Veil Brides

text: Black Veil Brides on yhdysvaltalainen rock-yhtye. Yhtye julkaisi debyyttialbuminsa "We Stitch These Wounds" 20. heinäkuuta 2010. Toinen albumi "Set the World on Fire" julkaistiin 14. kesäkuuta 2011. Samana vuonna julkaistiin yhtyeen kolmas EP, "Rebels" (ensimmäinen EP "Sex & Hollywood" julkaistiin vuonna 2007 ja toinen "Never Give In" vuonna 2008). 8. tammikuuta 2013 yhtye julkaisi kolmannen albuminsa "Wretched and Divine: Story of The Wild Ones." Neljännen albuminsa yhtye julkaisi 27. lokakuuta 2014.


title: Black Veil Brides

text: Yhtye perustettiin vuonna 2006. Vuonna 2009 yhtye kiinnitettiin StandBy Records -nimiselle indielevy-yhtiölle. Samoihin aikoihin yhtyeen ensimmäinen albumikokoonpano vakiintui entisen Amen- ja The Dreaming -kitaristi Jinxxin liityttyä yhtyeeseen. Ensimmäisen albumin sävellyksistä vastasivatkin lähinnä kitaristit Jake Pitts ja Jinxx lähestulkoon yksinään. Tosin he mainitsivat "Set the World on Firen" sävellyksistä vastaavan myös rumpali Christian Coman.


title: Black Veil Brides

text: "We Stitch these Wounds" debytoi sijalla 36 Yhdysvaltain Billboard 200 -listalla ja sitä myytiin julkaisuviikolla 10 000 kappaletta. Yhtye nousi ykköseksi Independent-listalla.


title: Black Veil Brides

text: "Set The World on Fire" debytoi sijalla 17 Billboardilla, sijalla kolme Kanadan virallisella listalla, sekä myös Englannin Rock-listalla.


title: Black Veil Brides

text: Yhtye on vieraillut Suomessa vuosina 2013 ja 2015.


title: Neste Shipping

text: Neste Shipping Oy on Nesteen omistama tytäryhtiö, joka on erikoistunut raakaöljy-, öljytuote- ja kemikaalikuljetuksiin tankkereilla. Yritys kuljettaa vuodessa yli 40 miljoonaa tonnia, ja sen toiminta on keskittynyt lähinnä Itämerelle, Pohjanmerelle ja Pohjois-Atlantille.


title: Neste Shipping

text: Laivastoon kuului vuoden 2008 lopussa 29 tankkeria, joista viisi on raakaöljytankkereita ja loput 24 tuotetankkereita. Lisäksi laivastoon kuuluu kolme hinaajaa ja kaksi puskuproomua. Aluksista 11 on kokonaan Nesteen omistuksessa ja loput on rahdattu erilaisilla sopimuksilla. Noin puolet tonnistosta on Nesteen työllistämää. Neste Shippingin laivasto on yksi maailman suurimmista jäävahvistetuista, ja se on tonnistoltaan Suomen suurin. Koko tonniston kokonaiskantavuus on 1,2 miljoona tonnia. Kaikissa Neste Shippingin aluksissa on kaksoisrunko, ja ne on rekisteröity korkeimpaan suomalais- ruotsalaiseen jääluokkaan. Nesteen oman tonniston keski-ikä oli noin kolme vuotta ja rahdattujen alusten noin kuusi vuotta. Satamakäyntejä aluksille tuli vuonna 2008 yhteensä 3 741


title: Neste Shipping

text: Varustamon kemikaali- ja tuotekuljetukset keskittyvät lähinnä Luoteis-Eurooppaan ja kotimaan liikenteeseen. Polttoaineita, suurimmaksi osaksi bensiiniä, viedään Kanadaan ja Yhdysvaltoihin. Noin puolet kuljetuksista hoidetaan konsernin ulkopuolisille asiakkaille.


title: Neste Shipping

text: Neste Shippingin osuus emoyhtiön liikevaihdosta vuonna 2008 oli 1 prosentti. Shippingin osuus emoyhtiön henkilöstöstä vuonna 2008 oli 10 prosenttia. Laivaston käyttöaste samana vuonna oli 96,3 prosenttia.


title: William Hornbeck

text: William Hornbeck (23. elokuuta 1901 Los Angeles, Kalifornia – 11. lokakuuta 1983 Ventura, Kalifornia) oli yhdysvaltalainen elokuvaleikkaaja. Hän sai Oscar-palkinnon vuoden 1951 elokuvasta "Paikka auringossa". Vuonna 1977 elokuvaleikkaajat äänestivät Hornbeckin kaikkien aikojen parhaaksi leikkaajaksi. Myös Frank Capran mukaan Hornbeck oli elokuvahistorian paras leikkaaja.


title: Australianpikkutiira

text: Australianpikkutiira ("Sternula nereis") on oseanialainen tiiralaji. Sen esiintymisalue käsittää Australian länsi- ja eteläosan, Victorian ja Tasmanian, sekä Uuden-Kaledonian ja Uuden-Seelannin Pohjoissaaren. Siitä tunnetaan neljä alalajia. John Gould kuvaili lajin holotyypin Bassinsalmesta vuonna 1843.


title: Terapeuttinen indeksi

text: Terapeuttinen indeksi (TI) kuvastaa koeoloissa selvitettyä lääkkeen suurimman mahdollisen ja pienimmän vaikuttavan annoksen suhdetta. Suurempi suhdeluku kertoo, että annoksen suuruus voi vaihdella väljemmissä rajoissa.


title: Terapeuttinen indeksi

text: Käytännössä käytetään ilmaisua terapeuttinen leveys, joka tarkoittaa suurimman ja pienimmän hoitoannoksen suhdetta. Suurin annos perustuu usein farmakopean ilmaisemaan enimmäisannokseen, joka on määritelty käytännön kokemusten ja kliinisfarmakologisten tulosten perusteella.


title: Eteläntiira

text: Eteläntiira ("Sterna vittata") on eteläisten valtamerten saarilla elävä tiira. Sen elinympäristö käsittää Etelämannerta lähellä olevat eteläisen Atlantin, Intian valtameren ja Tyynenmeren saaret, lännessä Tristan da Cunhasta ja Goughista Macquariensaarelle idässä. Siitä tunnetaan kuusi alalajia. Johann Friedrich Gmelin kuvaili lajin holotyypin Kerguelenista 1789.


title: Kohtalon avain

text: Kohtalon avain ("Notorious", Suomessa myös nimellä "Notorious – kohtalon avain") on Alfred Hitchcockin ohjaama yhdysvaltalainen jännityselokuva vuodelta 1946.


title: Kohtalon avain

text: "Notorious" lukeutuu Hitchcockin parhaimpiin elokuviin, ja sen kuvaus ja visuaalinen tyyli ovat monien mielestä parasta, mitä Hitchcock on tehnyt – Roger Ebertin mielestä jopa parasta, mitä kukaan ohjaaja on tehnyt. Siinä Hitchcock pureutuu pintaa syvemmälle ihmissuhteiden kuvaamisessa.


title: Kohtalon avain

text: "Notorious" on myös "Casablancan" ohella Ingrid Bergmanin parhaimpia – ja tunnetuimpia – roolisuorituksia.


title: Kohtalon avain

text: Poliittisessa jännityselokuvassa yhdysvaltalainen agentti lähettää isänsä kohtaloa surevan naisen vakoilijaksi Rio de Janeiroon.


title: Kohtalon avain

text:
Elokuva kertoo Alicia-nimisestä naisesta (Bergman), jonka isä oli natsien vakooja toisessa maailmansodassa. Hallituksen agentti Devlin (Grant) ottaa tähän yhteyttä ja pyytää tämän apua entisten natsien, joihin Alicialla on linkkejä isänsä kautta, rikollisoperaation paljastamiseen. Alicia suostuu ja matkustaa Rio de Janeiroon, ja soluttautuakseen alkaa tutustumaan isänsä vanhaan ystävään Alexander Sebastianiin (Rains), ja heidän välilleen syttyy pian suhde. Pian Alicialle ja Devlinille alkaa muodostumaan tunteita toisiaan kohtaan, samalla kun he tietävät että paljastuminen tietää kuolemaa molemille.
Oscar-ehdokkuudet:


title: Kohtalon avain

text: "Kohtalon avain" valittiin vuonna 2006 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Jokitiira

text: Jokitiira ("Sterna aurantia") on eteläaasialainen tiira. Sen elinympäristö ulottuu sisämaan jokivarsilla Itä-Pakistanista Etelä-Intiaan, Nepaliin, Lounais-Kiinaan ja Mekongin suistoon. John Edward Gray kuvaili lajin holotyypin Intiasta 1831.


title: Lux Aeterna (Requiem for a Dream)

text: Lux Aeterna (Latinaa, tarkoittaa ”ikuista valoa”) on Clint Mansellin säveltämä tunnussävelmä "Unelmien sielunmessu" -elokuvalle (2000). Teoksen suosio on johtanut sen runsaaseen käyttöön populaarikulttuurissa, kuten elokuvien trailereissa.


title: Lux Aeterna (Requiem for a Dream)

text: Sävellys äänitettiin uudestaan "" -elokuvan trailerille käyttäen kuoroa ja oikeaa orkesteria ja nimettiin ”Requiem for a Toweriksi”. Ihailijoiden pyynnöstä myös tämä versio julkaistiin omillaan.


title: Pogoń Lwów

text: Pogoń Lwów oli puolalainen jalkapalloseura, joka pelasi Lwówin kaupungissa, joka sijaitsee nykyään Ukrainassa ja tunnetaan nimellä Lviv. Joukkue voitti Puolan mestaruuden 4 kertaa vuosien 1922 ja 1926 välillä.


title: JLS

text: JLS (kirjainlyhenne sanoista Jack the Lad Swing) on brittiläinen yhtye, joka nousi kuuluisuuteen "The X Factor" -laulukilpailun kautta, jossa se sijoittui vuonna 2008 toiseksi Alexandra Burken jälkeen. Yhtyeeseen kuuluvat Aston Merrygold, Marvin Humes, Jonathan ”JB” Gill ja Oritsé Williams.


title: JLS

text: Yhtyeen ensimmäinen single oli ”Beat Again”, joka ilmestyi 19. heinäkuuta 2009. Yhtyeen 9. marraskuuta 2009 ilmestyneeltä debyyttialbumilta "JLS" julkaistiin myös kaksi muuta singleä, ”Everybody In Love” 2. marraskuuta 2009 ja ”One Shot” 22. helmikuuta 2010.


title: JLS

text: Yhtyeen toinen studioalbumi "Outta This World" julkaistiin 22. marraskuuta 2010.


title: JLS

text: Vuonna 2013 yhtye ilmoitti lopettavansa kokoelmalevyn ja jäähyväiskiertueen jälkeen.


title: Formia

text: Formia on kaupunki Latinan maakunnassa Italiassa. Kaupungissa on vajaat 40 000 asukasta.


title: Formia

text: Formia tunnettiin antiikin aikana nimellä Formiae.


title: Trait pour trait

text: Trait pour trait on Sniper-yhtyeen kolmas studioalbumi ja se julkaistiin 22. toukokuuta 2006. Albumi saavutti yhtyeen parhaimman listasijoituksen olemalla ranskalaisen Les Chartsin listaykkönen viikon ajan.


title: INS Viraat

text: INS Viraat (R22) (, Virāṭ. "jättiläinen") on Intian laivaston lentotukialus ja lippulaiva. Alus on alun perin Britannian kuninkaallisen laivaston Centaur-luokan alus, joka otettiin käyttöön vuonna 1959 nimellä "HMS Hermes".


title: INS Viraat

text: Maanantaina 12. heinäkuuta 1943 Laivaston apulaishankintapäällikkö lähetti kirjeen Vickers Armstrong Limitedin Barrow-in-Furnessin telakan toimitusjohtajalle kirjeen, jossa hän pyysi telakkaa valmistamaan uuden kevyen lentotukialuksen Britannian kuninkaalliselle laivastolle. Laivasto oli nimennyt aluksen "HMS Elephantiksi". Aluksen No 928 rakennustyöt aloitettiin telakalla 21. kesäkuuta 1944 eli 15 vuorokautta Normandian maihinnoususta ja vuorokautta Filippiinien meren taistelun jälkeen. Taistelussa tuhoutuivat kaksi aiemman "HMS Hermeksen" upottamisesta vastanneista lentotukialuksista "Hiryu" ja "Shokaku".


title: INS Viraat

text: Toisen maailmansodan päättyessä 2. syyskuuta 1945 alus oli valmistunut keskimmäiseen kanteen saakka ja sisälaipiot oli asennettu. Sotatoimien lakattua telakoiden työvoima suunnattiin muualle ja työt aluksella keskeytettiin. Alus nimettiin marraskuussa uudelleen "HMS Hermekseksi", kun oli tehty päätös peruuttaa suunnitellun "HMS Hermeksen" tilaus. Kesken eräisestä aluksesta huolehti vain pieni osasto, joka muun muassa ruostumisen ehkäisemiseksi öljysi aluksen pintaa.


title: INS Viraat

text: Töitä jatkettiin 1952 ja alus laskettiin vesille maanantaina 16. helmikuuta 1953 kumminaan pääministeri Winston Churchillin puoliso Clementine Churchill. Se jäi vielä viimeistelemättömäksi vuoteen 1957 asti, jolloin siihen tehtiin merkittäviä muutostöitä kuten lentokansi muutettiin 12° kulmaan ja alukseen asennettiin tutka. Alus otettiin viimein käyttöön 18. marraskuuta 1959. Tällöin siitä tuli viimeinen Kuninkaallisessa laivastossa käyttöön otettu ei-ydinkäyttöinen lentotukialus. Nykyaikaisista aluksista se eroaa mm. runsaalla panssaroinnillaan, joka on rungossa jopa 4,5–5 tuumaa.


title: INS Viraat

text: 1960-luvulla tyypilliseen lentokalustoon kuuluivat de Havilland Sea Vixen, Blackburn Buccaneer, Fairey Gannet -lentokoneet ja Westland Wessex -helikopterit.


title: INS Viraat

text: Laivastolla ei ollut tarvetta alukselle, jota jo 1960-luvulla tarjottiin Australialle korvaamaan HMAS Melbournea, mikä kuitenkin torjuttiin. "HMS Hermes" operoi 1970-luvulle asti kolmen muun brittiläisen lentotukialuksen kanssa Intian valtamerellä. Kaukoidän laivaston lakkauttamisen jälkeen 1971 alus muutettiin kommandotukialukseksi ja myöhemmin helikopteritukialukseksi. 1970-luvun lopulla siitä tuki kuitenkin V/STOL-tukialus ensimmäisen sukupolven Harrier-koneilla. "HMS Hermes" toimi laivasto-osaston lippulaivana Falklandin sodassa.


title: INS Viraat

text: Toukokuussa 1986 alus myytiin Intialle, jossa se otettiin käyttöön 1987 nimellä "Viraat". Sen kalustoon kuuluu 12–18 Sea Harrier V/STOL -hävittäjää ja seitsemän–kahdeksan Sea King tai Kamov Hormone/Helix -helikopteria sukellusveneentorjuntaan.


title: INS Viraat

text: Alukseen tehtiin noin vuoden mittaiset korjaukset 1999–2001, 2003 ja 2008–2009. Vuonna 2003 alukselle asennettiin israelilainen Barak-ilmatorjuntaohjusjärjestelmä ja 2008 uudet höyryturbiinit.


title: Luettelo WWE:n raskaansarjan maailmanmestareista

text: Tämä on luettelo WWE:n raskaansarjan maailmanmestareista. WWE-mestareista on oma luettelonsa.


text: Ensimmäinen mestari oli Triple H, sillä Eric Bischoff loi kyseisen vyön ja ilmoitti Triple H:n ensimmäiseksi mestariksi. Eniten mestaruuksia voittanut on Edge, joka on voittanut mestaruuden kuudesti. Pisimpään mestaruutta pitänyt on Batista, joka piti sitä 282 päivää. Lyhimpään pitänyt on taas Big Show, joka piti sitä vain 45 noin sekuntia, ennen kuin Daniel Bryan tuli ja lunasti Money in the Bank -sopimuksensa voittaen mestaruuden. 15. joulukuuta 2013, se yhdistyi tittelin WWE Championship kanssa ja titteli otettiin pois käytöstä. Viimeinen mestari on Randy Orton.


title: Ilo irti

text: Ilo irti () on Stanley Donenin ja Gene Kellyn ohjaama yhdysvaltalainen musikaalielokuva vuodelta 1949. Donen ja Kelly myös tekivät elokuvan koreografian. Se oli kummallekin heidän ensimmäinen ohjaustyönsä. Elokuva kertoo kolmen merimiehen vuorokauden kestävästä lomasta New Yorkissa.


title: Ilo irti

text: "Ilo irti" perustuu Betty Comdenin ja Adolph Greenin Broadway-musikaaliin, joka puolestaan perustui Leonard Bernsteinin ja Jerome Robbinsin modernistiseen balettiin "Fancy Free". Aikaisemmista musikaalielokuvista poiketen monet elokuvan kohtaukset olivat ulkokuvauksia New Yorkissa ja vain osa kuvattiin studiossa.


title: Ilo irti

text: "Ilo irti" on yksi parhaista musikaalielokuvista, jotka Arthur Freed tuotti MGM:llä – ja kuten Allmovien Richard Gilliam on todennut, se muistettaisiin paljon paremmin, jos "Laulavia sadepisaroita" (1952) ei olisi tehty.


title: Ilo irti

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Ilo irti

text: Voitetut Oscar-palkinnot:


title: Melkoniemi

text: Melkoniemi on kylä Parikkalan kunnassa, Simpelejärven länsirannalla.


title: Melkoniemi

text: Melkoniemi rajoittuu etelässä Peruspohjan kylään, lännessä Punkaharjun kuntaan ja pohjoisessa Särkisalmen kylän Tarvaspohjaan. Melkoniemen ja viereisen Peruspohjan kylän yhteenlaskettu asukasluku on noin 250 asukasta. Kylässä on lisäksi runsaasti kesäasutusta.


title: Melkoniemi

text: Melkoniemen maasto on vaihtelevaa. Runsaiden vesistöjen lomassa on korkeita mäkiä. Rehevät lehdot, korvet ja kuivat kangasmetsät vaihtelevat alueelle tyypillisesti. Oronmyllyn ja Peruspohjan Pöröpeikon polun yhdistää Melkoniemen kautta kulkeva retkeilyreitti, joka on osa E10-kaukovaellusreittiä. Melkoniemessä sijaitseva historiallinen Äijönvuori on Parikkalan korkein kohta. Sipelejärven Haapalahti sijaitsee kokonaan Melkoniemen alueella. Useissa järvenlaskuissa Haapalahti on erottunut Simpelejärvestä erilliseksi alueeksi, joka on yhteydessä Simpelejärveen Melkoniemen (Lahdenkylän) kanavan kautta.


title: Melkoniemi

text: Elinkeinorakenteeltaan Melkoniemi on maatalousvaltainen kylä. Kylässä toimii metsästys- sekä kalastusseurat.


title: Melkoniemi

text: Keihäänheittäjä ja luontokuvaaja Hannu Siitonen asuu ja on kotoisin Melkoniemestä.


title: Ray Rennahan

text: Ray Rennahan (1. toukokuuta 1896 Las Vegas, New Mexico – 19. toukokuuta 1980 Tarzana, Kalifornia) oli yhdysvaltalainen elokuvaaja. Hän oli Technicolor-yhtiön kuvaajana 1917–1941, jona aikana hän työskenteli useiden eri studioiden elokuvien parissa. Vuonna 1941 Rennahan siirtyi itsenäiseksi kuvaajaksi.


title: Ray Rennahan

text: Rennahan palkittiin Oscarilla parhaasta värikuvauksesta elokuvista "Tuulen viemää" (1939) ja "Verta ja hiekkaa" (1941). Palkintoehdokkaana hän oli kaikkiaan kahdeksan kertaa. Rennahan on saanut tähden Hollywood Walk of Famelle.


title: Pris pour cible

text: Pris pour cible on Sniperin ensimmäinen single "Du rire aux larmes" -albumilta, ja se julkaistiin 30. maaliskuuta 2001.


title: Tokinmaa

text: Tokinmaa tai Tokimaa on metsäalue Eurajoen koillisosassa Satakunnassa Luvian, Nakkilan ja Kiukaisten rajoilla. Alun perin se on tarkoittanut Eurajoen Lavilan kylän omistamaa metsäpalstaa Kiukaisten Panelian kylän rajalla tai ehkä myös laajempaa aluetta myös Panelian puolella.


title: Tokinmaa

text: Sittemmin nimitystä Tokinmaa on käytetty Eurajoen Pinkjärveen rajoittuvasta, valtiolle kuuluvasta retkeily- ja ulkoilualueesta, jossa on metsähallituksen luontopalvelujen vuokrattava kämppä. Tämä alue kuuluu myös Natura 2000 -suojeluohjelmaan. Metsähallitus on 2010-luvulla käyttänyt retkeilyalueesta nimitystä Pinkjärvi, mikä on myös rajoiltaan retkeilyalueetta vastaavan Natura-alueen nimenä.


title: Tokinmaa

text: Kun Eurajoen Vuojoen kartano 1910-luvulla tuli kolmen helsinkiläisen liikemiehen omistukseen, rakennettiin Eurajoen Verkkokarin satamasta Tokimaahan 23 kilometrin mittainen Vuojoen metsärata puutavaran kuljetusta varten.


title: Utin Laskuvarjokerho

text: Utin Laskuvarjokerho ry oli Suomen toiseksi suurin ja toiseksi vanhin laskuvarjokerho. Kerho perustettiin 1963. Jäseniä kerholla oli noin 600 ja vuosittain Utissa hypättiin 6 000 - 8 000 hyppyä. Uusia hyppääjiä koulutettiin Pakkolaukaisu- ja NOVA-kursseilla joka vuosi 200 - 250. Tandemhyppyjä Utissa hypättiin vuosittain noin 100. Utin Laskuvarjokerho ja Suomen Laskuvarjokerho yhdistyivät Skydive Finland ry:ksi.


title: Utin Laskuvarjokerho

text: Kerho toimii Utin lentokentällä, Kouvolasta 13 kilometriä itään, Kuutostien varrella. Kerhotiloissa on puffetti ja sauna. Koulutustoimintaa varten on kerholle rakennettu erilliset luokkatilat. Lisäksi kerholla on erilliset majoitustilat noin 20 hengelle.


title: Utin Laskuvarjokerho

text: ULK on järjestänyt viime vuosina suuria hyppytapahtumia, joista mainittavimmat ovat kaikkien laskuvarjolajien SM-kisat 2009, 2006, 2001, 2000 ja 1996, Utti-boogiet 2005, 2003, 1999, 1995 sekä 1994. Hyppääjiä näissä tapahtumissa on ollut mukana parhaimmillaan jopa kolmatta sataa. Hyppykoneina on käytetty mm. AN-28, Let 410, Twin Otter, AN-26 -lentokoneita sekä Mi-8 -helikopteria. Vuonna 1998 hypättiin Utin kentällä myös ensimmäistä kertaa Suomessa AN-72 -tyyppisestä suihkukoneesta.


title: Utin Laskuvarjokerho

text: Kerho on ollut vuosia varsinkin taito- ja tarkkuushypyssä yksi edelläkävijäkerhoista Suomessa. Uttilaiset hyppääjät ovat saavuttaneet menestystä sekä SM-kilpailuissa että PM- ja MM-tasolla aina mitalisijoja myöten. Nykyään kerholla harrastetaan paljon myös vapaapudotuslajeja, kuten freeflyingia ja kuviohyppäämistä.


title: Utin Laskuvarjokerho

text: Laskuvarjourheilua on harrastettu Suomessa vuodesta 1960.


title: Utin Laskuvarjokerho

text: Kerhon pääasiallisena hyppykoneena on Utin Lento Oy:n omistama laskuvarjohyppytoimintaan varusteltu Cessna 208 Caravan. Sopimuksen mukaan kone on käytössä ULK:n hyppytoiminnassa aina, kun se ei ole Utin Lento Oy:n omassa lentokäytössä. Käytännössä se toimii kerhon hyppykoneena iltaisin ja viikonloppuisin.


title: Utin Laskuvarjokerho

text: Koneeseen mahtuu 15 hyppääjää ja se on varustettu tehokkaalla moottorilla (675 SHP), turvavöillä, hyppyovella, asianmukaisilla kahvoilla ja kuvaajan astimella.


title: Utin Laskuvarjokerho

text: OH-SIS:n tarjoama kapasiteetti mahdollistaa paitsi kerhon jäsenille, myös vierailijoille - sekä yksittäisille hyppääjille, että tiimeille - uuden ja kannattavan mahdollisuuden suunnata Uttiin nauttimaan lyhyestä lentoajasta ja pitkästä vapaasta pudotuksesta.


title: Utin Laskuvarjokerho

text: Kerhon pienin kone on vuonna 2003 ostettu Cessna 172. Kone on omiaan kuljettamaan hyppääjiä taivaalle hiljaisempina aikoina, jolloin ei ole riittävästi hyppääjiä isompia koneita varten. Koneeseen mahtuu 3 hyppääjää. Pääsääntöisesti koneella kuljetetaan matalalta hyppääviä, mutta tarvittaessa sillä pääsee myös korkeammalle, aina kolmeen kilometriin asti.


title: Utin Laskuvarjokerho

text: Aloittaakseen harrastuksen, tulee käydä alkeiskurssi. Utin Laskuvarjokerho tarjoaa kahdentyyppisiä alkeiskursseja: PL-kursseja ja NOVA-kursseja.


title: Utin Laskuvarjokerho

text: PL-kurssilla opitaan hyppäämisen perusteet uloshypystä varjon ohjaamiseen ja maahantuloon. Opetusta annetaan 3-4 päivän tai illan aikana riippuen kurssin koosta ja kurssilaisten toiveista. Kurssin loppuhuipennuksena hypätään ensimmäiset hypyt. Sen jälkeen oppilas voi hypätä omaan tahtiin. Mikäli haluaa vain kokeilla hyppäämistä, kannattaa hypätä tandemhyppy.


title: Utin Laskuvarjokerho

text: Ensimmäisillä hypyillä varjo avautuu automaattisesti - siitä kurssin nimi (PL=pakkolaukaisu). Kokemuksen karttuessa oppilas pääsee kokemaan vapaan pudotuksen hurmaa ja avaamaan itse varjonsa. Oppilaan ei tarvitse hankkia laskuvarjoa ensi alkuun - PL-kurssin hintaan sisältyy hyppyvarusteiden käyttöoikeus itsenäiseksi hyppääjäksi asti.


title: Utin Laskuvarjokerho

text: Noin 50 ensimmäistä hyppyä hypätään kouluttajan - hyppymestarin - valvonnassa. Kun koulutusohjelmaan kuuluvat hypyt on suoritettu, oppilaasta tulee itsenäinen hyppääjä. Tällöin oppilaalla on tiedot ja taidot toimia itsenäisesti taivaalla, oppiminen toki jatkuu loputtomiin.


title: Utin Laskuvarjokerho

text: NOVA-kurssilla pääsee vapaaseen pudotukseen heti ensimmäisellä hypyllä. NOVA-kurssilla opitaan hyppäämisen ja vapaan pudotuksen perusteet uloshypystä varjon ohjaamiseen ja maahantuloon. Opetusta annetaan 3-4 päivän tai illan aikana riippuen kurssin koosta ja kurssilaisten toiveista. Kurssin loppuhuipennuksena hypätään ensimmäinen hyppy 4000 metristä.


title: Utin Laskuvarjokerho

text: NOVA-koulutuksessa (NOpeutettu VApaapudotus) avataan varjo itse heti ensimmäisestä hypystä alkaen. Ensimmäisillä hypyillä mukana hyppää kaksi hyppymestaria varmistamassa hyppyturvallisuuden. Oppilaan ei tarvitse hankkia laskuvarjoa ensi alkuun - NOVA-kurssin hintaan sisältyy hyppyvarusteiden käyttöoikeus itsenäiseksi hyppääjäksi asti.


title: Utin Laskuvarjokerho

text: NOVA-koulutus alkaa seitsemällä tasohypyllä. Niillä opetellaan vapaan pudotuksen perusteita vähän kerrallaan aluksi kahden ja myöhemmin yhden kouluttajan - hyppymestarin - kanssa. Tasohyppyjen jälkeen jatketaan koulutusohjelmaa hyppäämällä edelleen hyppymestarin valvonnassa. NOVA-kurssin kautta eteneminen on kuitenkin PL-kurssia nopeampaa, itsenäiseksi hyppääjäksi voit päästä vähimmillään noin 20 hypyllä. Kun koulutusohjelmaan kuuluvat hypyt on suoritettu, oppilaasta tulee itsenäinen hyppääjä. Tällöin oppilaalla on tiedot ja taidot toimia itsenäisesti taivaalla, oppiminen toki jatkuu loputtomiin.


title: Utin Laskuvarjokerho

text: Utin Laskuvarjokerho ry järjestää tandemhyppyjä, joilla pääsee vapaaseen pudotukseen jo ensimmäisellä hypyllä.


title: Utin Laskuvarjokerho

text: Utissa hypätään tandemhyppyjä huhtikuun alusta lokakuun loppuun. Varauksia tandemhypyille kerho ottaa vastaan ympäri vuoden. Myös tandemlahjakortteja myydään ympäri vuoden. Tandemhypyn voi varata joko varauslomakkeella tai soittamalla tandempuhelimeen.


title: Utin Laskuvarjokerho

text: Tandemhypyllä oppilas hyppää tandemhyppymestarin kanssa samoihin valjaisiin kytkettynä. Hyppymestari huolehtii hypyn sujumisesta, ja oppilaan ei tarvitse kuin olla ja nauttia laskuvarjohyppäämisen riemusta.


title: Utin Laskuvarjokerho

text: Tandemhypylle osallistuvan tulee olla vähintään 15-vuotias. Alle 18-vuotiailta vaaditaan holhoojan suostumus.


title: Utin Laskuvarjokerho

text: Tandemhypyt hypätään 3 000-4 000 metrin korkeudesta, jolloin vapaata pudotusta tulee noin puolesta minuutista vajaaseen minuuttiin. Tämän jälkeen varjon varassa leijailu kestää noin 5 minuuttia.


title: Utin Laskuvarjokerho

text: Kerhon käyttämä laskuvarjokalusto asettaa hyppääjän maksimipainoksi 100 kg.


title: Utin Laskuvarjokerho

text: Kurssit pidetään Utin Laskuvarjokerhon kerhotiloissa Utin lentokentällä.


title: Quand on te dit

text: Quand on te dit on Sniper-yhtyeen kolmas single Du rire aux larmes -albumilta, ja se julkaistiin vuonna 2001. Kappaleessa vierailevana artistina oli J-Mi Sissoko.


title: Kaunotiira

text: Kaunotiira ("Thalasseus elegans"), aiemmin myös "Sterna elegans", on pohjoisamerikkalainen tiira. Sen lisääntymisalue käsittää rannikkokaistaleen Kalifornian eteläosasta Baja Californiaan ja Kalifornianlahdelta Nayaritiin. William Gambel kuvaili lajin holotyypin Meksikon Sinaloan Mazatlanista 1849.


title: Kerguelenintiira

text: Kerguelenintiira ("Sterna virgata") on Intian valtameren eteläosissa elävä tiira. Se pesii Kerguelenilla, Prinssi Edwardin saarilla ja Marion Islandilla, sekä Crozetsaarilla. Jean Cabanis kuvaili lajin holotyypin Kerguelenilta 1875.


title: Yksilövastuinen hoitotyö

text: Yksilövastuinen hoitotyö on hoitotyön menetelmä, jossa sama hoitaja koordinoi potilaan hoitoa koko hoitojakson ajan. Tämä niin sanottu "omahoitaja" huomioi potilaan aktiivisena yksilönä omine tarpeineen ja kohtaa tämän läheisineen tasavertaisena.


title: Yksilövastuinen hoitotyö

text: Potilaalle nimetään yksilövastuisessa hoitotyössä omahoitaja, jonka nimen hän tietää ja jolla on vastuu potilaan hoidon suunnittelusta tämän sairaalassaolon ajan. Potilaan tulisi voida halutessaan osallistua hoitonsa suunnitteluun ja hänen tulee tietää kotiutuessaan, miten hoitaa itseään kotona ja mihin ottaa yhteyttä, jos kotona ilmenee ongelmia.


title: Yksilövastuinen hoitotyö

text: Omahoitajan poissa ollessa korvaava hoitaja noudattaa omahoitajan laatimaa hoitosuunnitelmaa. Tavoitteena on, että potilas voi kokea läheisyyttä, turvautua toiseen ihmiseen ja tulla oikeaan aikaan autetuksi. Yhteistyösuhde lisää potilaan tietoisuutta itsestään, auttaa näkemään mahdollisuuksia ja mahdollistaa potilaan oman elämän hallinnan.


title: Yksilövastuinen hoitotyö

text: Yksilövastuisen hoitotyön keskeiset tunnuspiirteet ovat:


title: Yksilövastuinen hoitotyö

text: Omahoitajajärjestelmä toimii parhaiten pienissä hoitoyksiköissä, joissa hoidetaan pääosin sellaisia potilaita, joiden hoito vaatii pitkää sairaalahoitoa tai hoitosuhdetta.


title: Davis Cup 2010

text: Davis Cup 2010 oli 99:s miesten maajoukkueiden välinen tennisturnaus. Davis Cupin maailmanlohkossa pelasi 16 joukkuetta ja yli sata joukkuetta otti osaa maanosalohkoihin. Serbian Belgradissa 3.–5. joulukuuta pelatussa loppuottelussa Serbia voitti Ranskan ja saavutti näin ensimmäisen Davis Cup -voittonsa.


title: Berliner FC Dynamo

text: Berliner FC Dynamo on saksalainen jalkapalloseura Berliinistä. Seura on voittanut lukuisia Itä-Saksan mestaruuksia.


title: Berliner FC Dynamo

text: Vuonna 1949 Stasi perusti seuran nimeltä Sportgemeinschaft der Volkspolizei Berlin, jota pidetään Berliner FC Dynamon edeltäjänä. Seuran edustusjoukkue pelasi aluksi kaupunkisarjaa Stadtliga Berlinissä. Vuonna 1953 Potsdamin ja Volkspolizei Berlinin joukkueet yhdistyivät, jonka jälkeen joukkue seura sai Potsdamin paikan DDR-Ligassa. Samalla joukkue siirtyi pelaamaan SV Dynamon lipun alle. Kaudella 1953–1954 joukkue sijoittui kuitenkin sarjan viimeiseksi ja putosi kolmanneksi korkeimmalle sarjatasolle.


title: Berliner FC Dynamo

text:
Vuonna 1954 Dynamo Dresden määrättiin siirtymään maan pääkaupunkiin, ja uuden seuran nimeksi otettiin SC Dynamo Berlin. Samalla uusi seura sai Dynamo Dresdenin sarjapaikan. Pian tämän jälkeen seura alkoi saavuttamaan menestystä voittamalla FDGB-Pokalin vuonna 1959. Vuotta myöhemmin SC Dynamo oli DDR-Oberligan toinen. Vuonna 1966 seura päätti eriyttää jalkapallotoiminnan, jolloin syntyi Berliner FC Dynamo. Joukkue pelasi pitkään ilman suurempaa menestysta pääsarjan keskikastissa, mutta putosi kaudella 1966–1967 sarjasta yhden kauden ajaksi.
1970–luvulla Dynamo palasi tauon jälkeen pokaalitaistoihin ja oli vuonna 1971 FDGB-Pokalissa toinen. Kaudella 1971–1972 seura oli ensimmäistä kertaa mukana kansainvälisissä jalkapallosarjoissa. Dynamo eteni heti cup-voittajien cupin välieriin voitettuaan Åtvidabergsin. Välierissä seura hävisi neuvostoliittolaiselle Dynamo Moskovalle rangaistuspotkukilpailun jälkeen. Vuosikymmenen lopulla joukkue voitti ensimmäisen Itä-Saksan mestaruutensa. Mestaruuskaudella 1978–1979 Dynamo rikkoi myös Dynamo Dresdenin vanhan ennätyksen kauden alusta voitettujen ottelun määrässä. Euroopan Cupissa joukkue voitti kaudella 1979–1980 Nottingham Forestin, jolloin siitä tuli ensimmäinen englantilaisseuran voittanut saksalaisjoukkue. Toisen osaottelun Nottingham tosin voitti maalein 1–3. Myöhemmin Nottingham voitti koko sarjan mestaruuden.


title: Berliner FC Dynamo

text: Tämän jälkeen seura hallitsi Itä-Saksan jalkapalloilua voittaen mestaruuden myös vuosina 1980–1988. Kaudella 1982–1983 Dynamo ei hävinnyt ainoatakaan ottelua. 1980–luvulla valtion puuttui useaan otteeseen pelien lopputuloksiin, jotka yritettiin saada Dynamon kannalta myönteisiksi. Itä-Saksan hajoamisen jälkeen seura yritti päästä eroon Stasi-imagostaan hankkimalla sponsoreita. Myös seuran uudeksi nimeksi vaihdettiin FC Berlin. Seura osallistui Bundesliga-karsintoihin, muttei onnistunut ansaitsemaan paikkaansa vaan joutui aloittamaan Oberliga Nordostista. Vuonna 1999 Berlin voitti Berliner Landespokalin ja vaihtoi samana vuonna nimekseen BFC Dynamo. 2000–luvun Dynamo on viettänyt Oberliga Nordissa ja Verbandsliga Berlinissä.


title: HMS Africa (1905)

text: HMS Africa oli Britannian Kuninkaallisen laivaston vuonna 1905 vesillelaskettu King Edward VII -luokan taistelulaiva.


title: HMS Africa (1905)

text: "HMS Africa" liitettiin käyttöönotettaessa joulukuussa 1906 Atlantin laivastoon, josta se siirrettiin helmikuussa 1907 Kanaalin laivastoon. Alus kolaroi 23. maaliskuuta 1907 Portlandin edustalla kauppa-alus "SS Ormuzin" kanssa, mutta kärsi vain lieviä vaurioita.


title: HMS Africa (1905)

text: Alus tilattiin Chathamin telakalta osana vuosien 1903–1904 laivasto-ohjelmaa. Sen köli laskettiin 27. tammikuuta 1904, ja alus laskettiin vesille 20. toukokuuta 1905. Se valmistui marraskuussa 1906.


title: HMS Africa (1905)

text: "HMS Africa" liitettiin kesäkuussa 1908 Kotilaivaston Noreen sijoitettuihin yksiköihin. Huhtikuussa 1909 se liitettiin toiseen viirikköön. Alus oli 25. huhtikuuta 1911 alkaen kolmannen ja neljännen viirikön komentajan vara-amiraali Sir William Henry Mayn lippulaivana, kunnes "HMS King Edward VII" vapautti sen tehtävästä 24. heinäkuuta. Alus siirrettiin marraskuussa Noren reserviin, jolloin sen miehistö supistettiin minimiin.


title: HMS Africa (1905)

text: Tammikuussa 1912 alus osallistui Sheernessissä lentokoneiden käytön testaamiseen, jolloin alukselle rakennettiin 100 jalkaa (30 m) pitkä lentoonlähtöalusta.


title: HMS Africa (1905)

text: Alus siirrettiin vuonna 1912 Chathamin telakalle modernisoitavaksi. Laivaston uudelleenorganisoinnin seurauksena alus palasi aktiivipalvelukseen toukokuussa 1912. Alus muodosti yhdessä sisaralustensa kanssa Kotilaivaston 1. Laivaston 3. Taistelulaivalaivueen. Se siirtyi marraskuussa ensimmäisen Balkanin sodan vuoksi laivueen mukana Välimerelle.


title: HMS Africa (1905)

text: Ensimmäisen maailmansodan uhan kasvaessa "HMS Africa" liitettiin elokuussa 1914 laivueen mukana Suureen laivastoon. Alus oli joulukuusta 1915 tammikuuhun 1916 huollettavana Belfastissa ja uudelleen Portsmouthissa elokuusta syyskuuhun 1916, minkä jälkeen se siirrettiin Adrianmerelle tukemaan Italian laivastoa.


title: HMS Africa (1905)

text: Tammikuussa 1917 alus siirtyi huollettavaksi Gibraltarille. Se palasi palvelukseen maaliskuussa, jolloin alus liitettiin Atlantin partioihin ja saattueiden suojaksi tukemaan 9. risteilijälaivuetta. Alus oli huollettavana Rio de Janeirossa joulukuusta 1917 tammikuuhun 1918.


title: HMS Africa (1905)

text: Alus palasi lokakuussa 1918 Britteinsaarille, jossa se siirrettiin marraskuussa Portsmouthin reserviin. Alus palveli varasto- ja majoituslaivana. Se sijoitettiin maaliskuussa 1920 poistolistalle ja alus myytiin 30. kesäkuuta romutettavaksi Ellis and Companylle Newcastleen.


title: Greta Pitkänen

text: Greta Eugenia Pitkänen (o.s. Malmstén; 17. heinäkuuta 1911 – 23. joulukuuta 1938) oli suomalainen laulaja sekä Georg ja Eugen Malmsténin sisko, joka tunnetaan erityisesti veljensä Georgin kanssa 1930-luvulla tekemistään Mikki-hiiri-levytyksistä.


title: Greta Pitkänen

text: Pitkänen esitti palvelijatarta Risto Orkon ohjaamassa elokuvassa "Herrat täysihoidossa" vuonna 1933. Tämä jäi hänen ainoaksi merkittäväksi roolikseen ennen hänen äkillistä kuolemaansa angiinamyrkytykseen vain 27-vuotiaana.


title: Greta Pitkänen

text: Greta Pitkänen ja Georg Malmsten levyttivät Dallapé-orkesterin kanssa kolme Malmsténin säveltämää ja R. R. Ryynäsen sanoittamaa Mikki-hiiri -musiikkisatua, "Mikki-hiiri ja susihukka" (1934), "Mikki-hiiri merihädässä" (1936) ja "Mikki-hiiri ja vuorenpeikko" (1937). Myöhemmin Malmstén teki vielä kaksi Mikki-hiiri -aiheista laulua ("Mikki-hiiri koskenlaskussa", 1954, ja "Mikki-hiiri lentäjänä", 1963), joista ensimmäisessä Mikki-hiirenä oli Ragni Malmstén ja jälkimmäisessä Vieno Kekkonen. Nämä eivät kuitenkaan menestyneet läheskään samalla tavoin kuin kolme ensimmäistä.


title: Greta Pitkänen

text: Greta Pitkäsen puoliso vuodesta 1933 oli Tauno Valter Pitkänen, joka kuoli vain kaksi vuotta myöhemmin helmikuussa 1935. Heidän ainoa poikansa Thor Ejvind syntyi kahdeksan kuukautta isänsä kuoleman jälkeen.


title: Toivo Niskanen

text: Toivo Niskanen (3. kesäkuuta 1887 Helsinki – 25. joulukuuta 1961 Helsinki) oli suomalainen tanssitaiteilija ja koreografi. Häntä pidetään ensimmäisenä suomalaisena klassiseen balettiin suuntautuneena miespuolisena ammattitanssijana. Niskasesta ei kuitenkaan tullut varsinaista klassista tanssijaa, koska hän ryhtyi opiskelemaan balettia vasta aikuisena.


title: Toivo Niskanen

text: Niskanen opiskeli tanssia aluksi saksalaissyntyisen Elisabet Littsonin ohjauksessa Helsingissä. Pian hän esiintyi myös tanssinäytöksissä yhdessä Littsonin toisen oppilaan Hilma Liimanin kanssa. Vuonna 1908 Niskanen päätti luopua estetiikan ja kirjallisuuden yliopisto-opinnoistaan ja lähti hankkimaan lisää tanssikoulutusta Pietariin. Siellä hänen opettajaan oli Mariinski-teatterin kuuluisa karakteritanssija Alexander Shirajev. Pietarissa Niskanen tutustui perin pohjin muun muassa slaavilaiseen tanssiin, ja hän opiskeli myös Dalcrozen menetelmiä.


title: Toivo Niskanen

text: Palattuaan Suomeen Niskasen ensimmäinen julkinen tanssiesitys oli Helsingissä vuonna 1911, samana vuonna kuin myös toinen Suomen ensimmäisistä tanssitaiteilijoista, Maggie Gripenberg, piti ensimmäisen tanssikonserttinsa. Niskasen yhteisesiintyminen sisarentyttärensä Margit Liliuksen kanssa vuonna 1917 tarjosi suomalaisyleisölle ensimmäisen kosketuksen pas de deux’hön. Hän oli kiinnitettynä Pariisin "Les Ballets Suédois" -balettiin vuosina 1922–1924 ja Chicagon kaupunginbalettiin vuosina 1924–1925. Myöhemmin Niskanen teki uraauurtavaa työtä koreografina monissa suomalaisissa teattereissa. Hän myös opetti klassista balettia ja karakteritanssia sekä seuratansseja omassa tanssikoulussaan.


title: Toivo Niskanen

text: Niskanen tunnetaan erityisesti tangon tuomisesta suomalaisen tanssiyleisön tietoisuuteen. Tangon lasketaan tulleen Suomeen 2. päivä marraskuuta 1913, jolloin Niskanen ja hänen tanssiparinsa Elsa Nyström tutustuttivat helsinkiläisyleisön tangoon elokuvateatteri Apollossa pidetyssä näytöksessä. Niskanen oli itse tutustunut tangoon käydessään Pariisissa. Pari viikkoa myöhemmin Niskanen ryhtyi jo antamaan yleisölle myös opetusta tangon tanssimisessa Katajanokalla pitämässään tanssikoulussa. Aluksi tangoa tanssittiin Suomessa samaan tapaan kuin muualla Euroopassa, mutta 1930-luvulla vakiintuivat tanssinopettaja Inkeri Kareen opettamat suomalaiset tangoaskeleet, jotka muistuttavat foksin askeleita.


title: Aketo vs Tunisiano

text: Aketo vs Tunisiano on Sniperin toinen single "Du rire aux larmes" -albumilta, ja se julkaistiin 19. kesäkuuta 2001.


title: Du rire aux larmes (kappale)

text: Du rire aux larmes on Sniperin neljäs single "Du rire aux larmes" -albumilta, ja se julkaistiin 27. marraskuuta 2001.


title: GIOVE B

text: GIOVE B:n eli toisen Galileo-testisatelliitin kehitti vuonna 2009 purettu Galileo Industries -yhtiö.


title: GIOVE B

text: Satelliitin pääurakoitsija oli Astrium GmbH Saksasta, satelliitin rakensi Thales Alenia Space Ranskassa ja navigaatiohyötykuorman kehitti Astrium Ltd Englannissa. Satelliitti koottiin Italiassa Alenia Spazion (2005 lähtien Alcatel-Alenia Space -yhtiön osa, sittemmin Thales Alenia Spacen osa) tehtaalla. Koska Giove A:n laukaisu onnistui ja satelliitti toimii, pitkään ei ollut varmaa, laukaistaanko Giove B -satelliittia lainkaan.


title: GIOVE B

text: GIOVE-B laukaistiin Baikonurista Sojuz-kantoraketilla 27. huhtikuuta 2008 23 000 km korkealle radalle, jossa se toimii 2,5 vuotta. Satelliittia operoidaan Telespazion keskuksesta Fucinosta Rooman läheltä.


title: GIOVE B

text: Satelliitti painaa 530 kg, josta 28 kg hydratsiiniä satelliitin asennonsäätöön. Sen koko on 95 cm x 95 cm x 240 cm. Se on kolmiakselistabiloitu. Sen sähköteho on 1100 W - satelliitissa on kaksi 4,3 metriä pitkää aurinkopanelia. Satelliitti lähettää Galileon signaaleja L1, E5 ja E6 taajuuksilla, mutta vain kahdella taajuudella kerrallaan.


title: Išim

text: Išim (, kazakiksi Есіл, "Jesil") on Obin vesistöön kuuluvan Irtyšin sivujoki Kazakstanissa ja Venäjällä. Sen pituus on 2 450 kilometriä ja valuma-alueen laajuus 177 000 neliökilometriä. Joen virtaus vaihtelee voimakkaasti.


title: Išim

text: Išim saa alkunsa Nijaz-vuorilta. Aluksi se virtaa länteen, mutta Koktšetaun ylängön ohitettuaan kääntyy kohti pohjoista. Tärkeimmät sivujoet ovat Koluton, Žabai ja Akkanburluk. Joen varrella sijaitsevat Astanan, Deržavinskin, Jesilin, Petropavlin ja Išimin kaupungit.


title: Išim (kaupunki)

text: Išim () on kaupunki Tjumenin alueella Venäjällä. Se sijaitsee Išim-joen rannalla 319 kilometriä Tjumenista kaakkoon. Kaupunki on Išimin piirin keskus, mutta muodostaa oman kaupunkipiirinsä. Sen kautta kulkee Tjumenin ja Omskin välinen rautatie. Asukkaita on runsas 65 000 henkeä (vuonna 2010).


title: Išim (kaupunki)

text: Paikalla sijainnut Korkinan kylä tunnetaan vuodesta 1670 lähtien. Vuonna 1782 siitä tuli Išimin kaupunki. Paikkakunnalla järjestettiin vuosittain yhdet Länsi-Siperian suurimmista markkinoista. Kaupungissa asuivat karkotettuina dekabristit Aleksandr Odojevski ja Vladimir Šteingel sekä kirjailija Grigori Matšttet.


title: Išim (kaupunki)

text: Nykyään Išim on maatalousalueen keskus, jossa on mm. koneenrakennus- ja elintarviketeollisuutta. Kaupungissa toimii pedagoginen instituutti.


title: Kitšera

text: Kitšera () on kaupunkimainen taajama Burjatian tasavallan Pohjois-Baikalin piirissä Venäjällä. Se sijaitsee Kitšera-joen varrella 42 kilometriä piirin keskuksesta Nižneangarskista koilliseen. Taajaman kautta kulkee Baikalin–Amurin rautatie ja asfaltoitu maantie. Asukkaita on 1 400 henkeä (vuonna 2009).


title: Kitšera

text: Taajama on perustettu vuonna 1978 Baikalin–Amurin rautatien rakentamisen yhteydessä. Tärkein työnantaja on rautatieliikenne. Lisäksi toimii kaksi puunhankintayritystä sahalaitoksineen. Palveluihin kuuluu lastentarha, keskikoulu ja kaksi poliklinikkaa.


title: Novyi Uojan

text: Novyi Uojan () on kaupunkimainen taajama Burjatian tasavallan Pohjois-Baikalin piirissä Venäjällä. Se sijaitsee Verhnjaja Angara -joen laaksossa 150 kilometriä piirin keskuksesta Nižneangarskista itään. Taajaman kautta kulkee Baikalin–Amurin rautatie. Asukkaita on 4 200 henkeä (vuonna 2009).


title: Novyi Uojan

text: Taajama on perustettu vuonna 1976 Baikalin–Amurin rautatien rakentamisen yhteydessä. Tärkein työnantaja on rautatieliikenne. Lisäksi on puunhankintaa ja -jalostusta sekä elintarviketeollisuutta. Palveluihin kuuluu kaksi lastentarhaa, koulu, lasten taidekoulu, kulttuuri- ja vapaa-ajankeskus, rautatieläisten kulttuuritalo, kirjasto ja sairaala. Nižneangarskiin on osittain asfaltoitu maantieyhteys.


title: Jantšukan

text: Jantšukan () on kaupunkimainen taajama Burjatian tasavallan Pohjois-Baikalin piirissä Venäjällä. Se sijaitsee Verhnjaja Angara -joen rannalla 270 kilometriä piirin keskuksesta Nižneangarskista koilliseen. Taajaman kautta kulkee Baikalin–Amurin rautatie. Asukkaita on 435 henkeä (vuonna 2009).


title: Jantšukan

text: Taajama on perustettu vuonna 1980 Baikalin-Amurin rautatien rakentamisen yhteydessä. Tärkein työnantaja on rautatieliikenne. Palveluihin kuuluu lastentarha, koulu, kerhotalo, posti ja ensiapuasema. Rautatien lisäksi Jantšukanilla ei ole muita liikenneyhteyksiä.


title: Bodaibo

text: Bodaibo () on kaupunki Irkutskin alueella Venäjällä. Se sijaitsee Lenan sivujokeen Vitimiin laskevan Bodaibo-joen suussa 1 100 kilometriä Irkutskista koilliseen. Kaupunki on Bodaibon piirin keskus. Asukkaita on 14 800 henkeä (vuonna 2009).


title: Bodaibo

text: Paikkakunta on syntynyt vuonna 1864 kullankaivajien tukikohdaksi. 1800-luvun lopussa Lenan rikkaista kultaesiintymistä tuli maailmankuuluja. Vuonna 1912 seudulla tapahtui suurta huomiota herättänyt Lenan joukkomurha, jossa sotilaat ampuivat 270 lakkoilevaa kullankaivajaa. Vuonna 1925 Bodaibosta tuli kaupunki.


title: Bodaibo

text: Nykyään Bodaibo on kullantuotantoalueen keskus, jossa on mm. rakennus- ja elintarviketeollisuutta.


title: Robert Surtees

text: Robert Surtees (9. elokuuta 1906 Covington, Kentucky – 5. tammikuuta 1985) oli yhdysvaltalainen elokuvaaja. Hän sai parhaan kuvauksen Oscar-palkinnon elokuvista "Kuningas Salomonin kaivokset" (1950), "Särkyneiden haaveiden kaupunki" (1952) ja "Ben-Hur" (1959). Ehdokkaana hän oli kaikkiaan 16 kertaa. Robert Surteesin poika on elokuvaaja Bruce Surtees.


title: Edith von Bonsdorff

text: Edith Helena von Bonsdorff (o.s. Andersen; 24. huhtikuuta 1890 Ringsted, Tanska – 19. huhtikuuta 1968) oli tanskalais-suomalainen tanssitaiteilija ja koreografi.


title: Edith von Bonsdorff

text: Edith von Bonsdorff oli alkuaan tanskalainen, mutta hän meni naimisiin suomalaisen kanssa. Hänen ensiesiintymisensä Suomessa oli vuonna 1919 yhdessä ruotsalaisen tanssijan ja koreografin Jean Börlinin kanssa. Seuraavilla vuosikymmenillä hän piti Helsingissä monia tanssiesityksiä ja teki ainakin yhden esityskiertueen vuonna 1925, yhdessä Kaarlo Erosen kanssa. 1920-luvulla von Bonsdorff oli jonkin aikaa kiinnitettynä myös Pariisin Les Ballets Suédois -balettiin. Siellä hän esiintyi muun muassa Francis Picabian librettoon perustuneessa avantgarde-baletissa "Relâche", johon musiikin oli säveltänyt Erik Satie. Hän vieraili vuonna 1926 myös Suomen kansallisbaletin "Šeherazade"-baletissa, jossa hänen parinaan oli balettimestari George Gé.


title: Edith von Bonsdorff

text: Vuonna 1936 remontin jälkeen uudelleen avatun Svenska Teaternin avajaisohjelmistona olleen "Peer Gynt" -baletin koreografiasta vastasi von Bonsdorff. Vuonna 1951 von Bonsdorff laati koreografian Kansallisbaletin esittämään "Salome"-balettiin, joka oli ollut hänen suosikkiteoksiaan jo 1920-luvulla.


title: Edith von Bonsdorff

text: Itse koreografina luomissaan tanssiteoksissa von Bonsdorff käytti esiintyjinä sekä balettitanssijoita että tanssinopiskelijoita muun muassa Helvi Salmisen tanssikoulusta. Jotkut hänen omista töistään perustuivat Pariisin "Les Ballets Suédois" -baletin teoksiin.


title: Edith von Bonsdorff

text: Von Bonsdorff esiintyi myös Yrjö Nybergin ohjaamassa pitkässä elokuvassa "Sano se suomeksi" (1931). Vuonna 1961 von Bonsdorff sai ansioistaan Pro Finlandia -mitalin.


title: Edith von Bonsdorff

text: Hänen puolisonsa oli professori Per Adolf von Bonsdorff.


title: Blue Diamonds

text: Blue Diamonds oli hollantilais-indonesialainen duo, jonka muodostivat veljekset Ruud de Wolff (12. toukokuuta 1941 – 18. joulukuuta 2000) ja Riem de Wolff (s. 15. huhtikuuta 1943 - 12. syyskuuta 2017). He syntyivät Bataviassa (nykyinen Jakarta), mutta muuttivat vuonna 1949 Alankomaihin, jossa he perustivat duon. Heitä kutsuttiin nimellä "Hollannin Everly Brothers", ja heidän suurin hittinsä oli "Ramona", joka myi 250 000 kappaletta. He lauloivat yleensä englanniksi, mutta myös saksaksi ja espanjaksi. Viimeiset levytykset duo teki vuonna 1971. Ruud kuoli Driebergenissä vuonna 2000 ja Riem Blaricumissa 2017.


title: Blue Diamonds

text: Blue Diamonds esiintyi myös Suomessa maaliskuussa 1961 Expo-hallissa.


title: Severobaikalsk

text: Severobaikalsk () on kaupunki Burjatian tasavallassa Venäjällä. Se sijaitsee Baikaljärven rannalla lähellä järven pohjoispäätä Tuja-joen suulla, noin 440 km linnuntietä Ulan-Udesta pohjoiseen. Kaupungin läpi kulkee Baikalin–Amurin rautatie. Asukkaita on 25 400 henkeä (vuonna 2009). Kaupunki on Pohjois-Baikalin piirin ympäröimä, muttei kuulu hallinnollisesti piiriin.


title: Severobaikalsk

text: Paikkakunta on syntynyt 1970-luvulla Baikalin–Amurin rautatien rakentamisen yhteydessä. Vuonna 1980 siitä tuli kaupunki. Nykyään Severobaikalskissa toimii rautatieliikenne- ja puunhankintayrityksiä sekä kalatehdas.


title: Luettelo Mestarien liigassa eniten maaleja kaudessa tehneistä pelaajista

text: Tämä on luettelo Mestarien liigassa eniten maaleja kaudessa tehneistä pelaajista. Luettelossa on mukana myös Euroopan Cupin pelikaudet.


title: Härjänlahti

text: Härjänlahti on kylä Somerniemellä Somerolla Painiojärven rannalla. Kylän väkiluku vuonna 2011 oli 60, mikä teki siitä Someron kylistä väkiluvultaan 36. suurimman ja entisen Somerniemen kylistä kahdeksanneksi suurimman. Härjänlahden naapurikyliä ovat Palikainen lännessä, Oinasjärvi ja Jakkula etelässä ja Keltiäinen ja Härjänoja koillisessa. Kylän alueella, Somerniemen Kirkonkulmalla sijaitsee Somerniemen kirkko.


title: Härjänlahti

text: Vuonna 1815 valmistunut puinen Somerniemen kirkko ja 1700-luvulla rakennettu kellotapuli ovat kauniilla paikalla Painiojärven rannalla.. Kirkon naapuriin Kirkonkulmalle, lähelle Helsingintietä sijoittuvat myös Somerniemen seurakuntatalo, Somerniemi-seuran kesäisin avoinna pitämä Somerniemen kesätori ja ravintola Punainen lumme. Näistä noin kilometrin länteen, Keltiäisiin vievän tien varrella on Ämyrin tanssilava, jota ylläpitää Somerniemen VPK.


title: Härjänlahti

text: Paikallisena nähtävyytenä kylässä on Äyräsnummella, Keltiäisistä Jakkulaan johtavan tien varrella Risukasa, johon liittyvän tarinan mukaan onnettomuus kohtaa ohikulkijaa, joka risukasan sivuuttaessaan ei jätä siihen risua.


title: Härjänlahti

text: Kylän luontoa hallitsevat Someron ja Paimionjoen vesistön suurin järvi Painio sekä siihen etelässä rajoittuva, Kolmanteen salpausselkään kuuluva Äyräsnummi. Äyräsnummella sijaitsee muun muassa Ämyrin tanssilava, jolta Painiolle avautuva näkymä on kaunis ja sai 1950-luvulla järjestetyssä Lounais-Hämeen maisemakilpailussa toisen palkinnon. Äyräsnummeen rajoittuvat seutukaavassa suojelualueiksi merkityt Jyrkkälampi Ämyrin luona ja Likolampi siitä itään, ja suojeluvarauksella seutukaavaan on merkitty myös Painion Marjasaari Somerniemen kirkon luona.


title: Härjänlahti

text: Historiallinen Härjänlahden kylä on sijainnut Painionjärven itäisimmän lahden etelärannalla lähellä nykyistä Keltiäisiin johtavaa tietä. Nimistöntutkijoiden mukaan lahden vanha nimi on luultavasti ollut Härjänlahti, josta kylä näin olisi saanut nimensä. Isossajaossa kylä on ollut omana jakokuntanaan. Kylän vanhoja taloja ovat olleet Hurri, Hiiska ja Suupus, joista kaksi viimeksi mainittua olivat läheisen Palikaisten kartanon augmentteja ja olivat vuodesta 1761 kartanon omistuksessa. Vuonna 1853 myös kolmas talo, Hurri liitettiin Palikaisiin ja talot yhdistettiin Toivoniemi-nimiseksi tilaksi, joka vielä nykyäänkin sijaitsee kylän historiallisella tontilla Painiojärven rannassa.


title: Härjänlahti

text: Somerniemen Kirkonkulmalla Härjänlahden kylässä ovat vuodesta 1975 asuneet kirjailijat Kaari Utrio ja Kai Linnilä. Härjänlahdelta oli kotoisin myös kansanedustaja ja ministeri Aleksi Aaltonen (1892–1956).


title: Eero Kosonen (kapellimestari)

text: Eero Kosonen (12. tammikuuta 1906 Tampere – 4. marraskuuta 2002 Tampere) oli suomalainen kapellimestari ja orkesterinjohtaja.


title: Eero Kosonen (kapellimestari)

text: Kosonen opiskeli Helsingin konservatoriossa (nyk. Sibelius-Akatemia) pianonsoittoa ja musiikin teoriaa. Hän toimi kapellimestarina Helsingin Ruotsalaisessa teatterissa ja Helsingin Teatteriorkesterissa sekä orkesterinjohtajana Raumalla ja Tampereella. Tampereen kaupunginorkesterin ja sen edeltäjän Tampereen orkesterin johtajana hän oli vuodesta 1932 lähtien aina eläkkeelle siirtymiseensä saakka vuonna 1969.


title: Eero Kosonen (kapellimestari)

text: Kosonen sai Pro Finlandia -mitalin vuonna 1954 ja professorin arvonimen vuonna 1969.


title: USS Oriskany (CV-34)

text: USS Oriskany (runkonumerot CV-34 ja CVA-34) oli Yhdysvaltain laivaston Essex-luokan lentotukialus. Se oli laivaston kolmas Yhdysvaltain vapaussodan Oriskanyn taistelun mukaan nimetty alus. Alun perin se suunniteltiin pitkärunkoiseksi Essex-luokan alukseksi, joiden joskus katsotaan kuuluvan erilliseen Ticonderoga-luokkaan. Se otettiin palveluskäyttöön vuonna 1950 SCB-27 -päivityksen jälkeen, jonka tarkoitus oli tehdä aluksesta sopiva suihkuhävittäjille.


title: USS Oriskany (CV-34)

text: Alus tilattiin New Yorkin laivastontelakalta Camdenista New Yorkista, missä köli laskettiin 1. toukokuuta 1944. Alus laskettiin vesille 13. lokakuuta 1945 kumminaan Clarence Cannonin puoliso. Rakennustyöt keskeytettiin 12. elokuuta 1947 ja alus siirrettiin odottamaan päätöstä kohtalostaan. Korean sodan puhjettua kesäkuussa 1950 aluksen valmistumista kiirehdittiin. Alus otettiin palvelukseen 25. syyskuuta 1950 ensimmäisenä päällikönään Percy H. Lyon.


title: USS Oriskany (CV-34)

text:
Alus lähti 6. joulukuuta 1950 New Yorkista Jacksonvilleen Floridaan koulutustarkastukseen, jonka aikana se vieraili jouluna Newportissa Rhodes Islandilla. Alus viipyi Jacksonvillessä 11. tammikuuta 1951 saakka, jolloin se vastaanotti lentotukialusrykmentti 1:n () lentokoneet ja henkilöstön koeajolle Guantanamonlahdelle Kuubaan. New Yorkin laivastontelakalla 6. maaliskuuta - 2. huhtikuuta tehtyjen muutostöiden jälkeen alus vastaanotti lentotukialusrykmentti 4:n koulutettavaksi Jacksonvilleen, kunnes se lähti Newportista 15. toukokuuta Välimerelle liittyäkseen Yhdysvaltain 6. laivastoon.
Aluksella sattui Tonkininlahdella vakava tulipalo 27. lokakuuta 1966, kun laskuvarjolla pudotettava magnesium-soihtu syttyi itsestään. Inhimillisen virheen johdosta palava soihdun aiheuttama kuumuus aiheutti suuren tulipalon, joka levisi hangaarissa. Onnettomuudessa menehtyi 44 taistelulentäjää, joista osa oli ollut juuri vähää ennen taistelutehtävässä Vietnamin sotaan liittyen.


title: USS Oriskany (CV-34)

text:
"USS Oriskany" poistettiin käytöstä 25 palvelusvuoden jälkeen 30. syyskuuta 1976 ja pitäkäaikaisvarastoitiin Bremertoniin myöhempää käyttöä varten. Kongressi hylkäsi Ronald Reaganin hallinnon ehdotukset aluksen ottamisesta uudelleen palveluskäyttöön sen huonon kunnon ja vanhentuneen lentokaluston vuoksi. Se poistettiin alusrekisteristä heinäkuussa 1989 ja se myytiin romutettavaksi 9. syyskuuta 1995. Ostaja kuitenkin perui kaupan ja hylky palasi laivastolle. Kauppa purettiin 30. heinäkuuta 1997, jonka jälkeen alus oli Beaumontin reservilaivastossa Beaumontissa Texasissa.
Vuonna 2004 "Oriskany" päätettiin upottaa keinotekoiseksi riutaksi Floridan rannikolle. Ympäristöselvitysten ja myrkyllisten aineiden poistamisen jälkeen se upotettiin 17. toukokuuta 2006 Meksikonlahdelle harrastussukeltamiseen sopivaan syvyyteen. Se on maailman suurin keinotekoinen riutta.


title: Africa (täsmennyssivu)

text: Africa tarkoittaa esimerkiksi seuraavia asioita:


title: Mercedes MGP W01

text: Mercedes MGP W01 on saksalaisen Formula 1 -talli Mercedeksen käyttämä auto kaudella . Auto julkistettiin 1. helmikuuta 2010 Espanjan Valenciassa. Autoa ajoivat saksalaiset Michael Schumacher ja Nico Rosberg.


title: Erik King

text: Erik King (s. Washington, Yhdysvallat) on yhdysvaltalainen näyttelijä, joka tunnetaan parhaiten James Doakesin roolista televisiosarjasta "Dexter" (2006–2007). Hän on esiintynyt myös monissa muissa sarjoissa, kuten "Enkelin kosketuksessa" (1997–2001), "Kylmässä ringissä" (2000–2001), "Poliisipäällikkö Mannionissa" (2001), "" (2002) ja "Siskoni on noidassa" (2003).


title: Taylor Fletcher

text: Taylor Fletcher (s. 11. toukokuuta 1990) on yhdysvaltalainen yhdistetyn hiihtäjä. Fletcher osallistui ensimmäiseen yhdistetyn maailmancupin osakilpailuunsa kaudella 2008–2009 Chaux-Neuvessa. Hän sijoittui ensimmäisen kerran kymmenen parhaan joukkoon oltuaan kymmenes Ramsaussa joulukuussa 2012. Ensimmäisen palkintosijansa hän saavutti oltuaan kolmas Seefeldissä tammikuussa 2013. Hän sijoittui kolmanneksi myös Sapporossa tammikuussa 2015.


title: Taylor Fletcher

text: Talviolympialaisissa 2010 Fletcher osallistui suurmäen kilpailuun sijoittuen viimeiseksi eli 45:nneksi. Oslon MM-kisoissa 2011 hän oli normaalimäen kilpailussa 26:s ja suurmäen kilpailussa 35:s. Val di Fiemmen MM-kilpailuissa 2013 hän sijoittui normaalimäen Gundersen-kilpailussa 25:nneksi. Normaalimäen joukkuekilpailusta Fletcher voitti pronssia Yhdysvaltojen joukkueessa. Sotšin olympialaisissa 2014 hän oli suurmäen Gundersen-kilpailussa 20:s, normaalimäen vastaavassa 33:s ja joukkuekilpailussa kuudes.


title: Eino Linnala

text: Eino Mauno Aleksanteri Linnala, vuoteen 1906 Borgman, (19. elokuuta 1896 Helsinki – 8. kesäkuuta 1973 Helsinki) oli suomalainen säveltäjä ja musiikinopettaja.


title: Eino Linnala

text: Linnalan vanhemmat olivat Nikolai Borgman ja Mathilda Maria Avellan. Hänen puolisonsa 1931–1946 oli laulaja ja kuoronjohtaja Taru Pellinen (1904–1986). Musiikinopettaja, opetusneuvos Marja Linnankivi (ent. Kekkonen, o.s. Linnala, 1932–2015) oli heidän tyttärensä. Linnalan veli oli sotilaskapellimestari, musiikkikapteeni Johan Leonard (Lenni) Linnala (1878–1947). Linnala tuli ylioppilaaksi 1915, valmistui Helsingin yliopistosta filosofian kandidaatiksi vuonna 1921 ja opiskeli yliopisto-opintojensa ohella musiikkia Helsingin musiikkiopistossa Erkki Melartinin johdolla 1915–1920. Wienissä Linnala jatkoi opintojaan 1924–1927. Hän toimi Viipurin musiikkiopiston opettajana 1921–1924, Helsingin Kirkkomusiikkiopiston opettajana 1928–1945, Sibelius-Akatemian opettajana 1934–1963 ja Helsingin yliopiston musiikinopettajana 1956–1965. Helsingin Työväenyhdistyksen naiskuoron johtajana Linnala toimi 1928–1934 ja sekakuoron johtajana 1929–1934. Lisäksi Linnala laati musiikkiarvosteluja ja -artikkeleita eri lehtiin ja julkaisi musiikkialan teoksia. Hän sai Pro Finlandia -mitalin 1953 ja professorin arvonimen 1958.


title: Eino Linnala

text: Linnala sävelsi muun muassa kaksi sinfoniaa, orkesteriteoksen "Suomalainen rapsodia", kantaatteja sekä monia yksin- ja kuorolauluja. Linnalan on arvioitu saaneen sinfonioihinsa voimakkaita vaikutteita Brucknerilta. Linnalan mieskuorotuotanto on huomattava, hän sijoittuu suurten kansallisromantikkojen rinnalle. Romantiikan alasajo 1950-luvulla merkitsi kuitenkin virallisten korvien sulkeutumista koko tyylikaudelle ja murroskaudella säveltäneen Linnalan hiottu äänenkuljetus ja viimeistelty kontrapunkti jäivät uuden polven avantgardistien varjoon. Linnala sai säveltäjänä tunnustusta erityisesti kuorolauluistaan, mutta itse hän piti pääteoksenaan toista sinfoniaansa. Linnalan sävellystyö on usein jäänyt hänen pedagogisen toimintansa varjoon. Linnalan sävellyksiä ovat muun muassa:


title: C’est pas fini

text: C'est pas fini on Sniper-yhtyeen toinen kokoelmalevy, jonka kokoamisessa olivat mukana yhtyeen Facebook yhteisön jäsenet. Levy julkaistiin 10. joulukuuta 2009.


title: The World Ends with You

text: The World Ends with You (Japanissa nimeltään It’s a Wonderful World) on Square Enixin ja Jupiterin kehittämä sekä Square Enixin ja Ubisoftin julkaisema toimintaroolipeli. Peli julkaistiin vuonna 2007 Nintendo DS:lle. Pelistä julkaistiin vuonna 2012 iOS:lle suunnattu versio nimeltä The World Ends with You: Solo Remix. Se ilmestyi vuonna 2014 myös Androidille


title: The World Ends with You

text: Pelin tapahtumat sijoittuvat Tokion Shibuyaan, joka on suunniteltu peliin maamerkkejä myöten. Pelissä seurataan Neku Sakurabaa, joka on kuollut ja osallistuu rinnakkaisessa Shibuyassa ”Reaper's Gameen” (), jonka pelaamalla loppuun, hän voisi herätä taas henkiin. Taistelutekniikassa käytetään samaan aikaan kahta eri näyttöä, eli toisin sanoen pelataan samaan aikaan kahdella eri hahmolla. Tässä pelissä käytetään myös erilaisia liikeratoja alemmalla kosketusruudulla ja huudetaan tai puhalletaan mikkiin. Pelissä käytetään myös pinssejä, jotka kukin antavat erilaisia iskumahdollisuuksia taistelussa.


title: The World Ends with You

text: Neku Sakuraba on pelin 15-vuotias päähahmo. Hänen paras ystävänsä oli kuollut jonkin aikaa ennen pelin tapahtumia, mistä johtuen hän suhtautui ihmisiin hyvin välinpitämättömästi. Pelin alussa hän herää keskeltä suojatietä Shibuyasta. Hän tapaa Shikin, joka selittää hänelle Reaper's Gamen sääntöjä. Muistot kuolemastaan, olivat Nekun ensimmäisen viikon pääsymaksu. Ja hän joutuu toistamaan pelinsä kahdesti. Pelin edetessä Neku alkaa suhtautua myönteisemmin muihin ja saada takaisin muistonsa siitä kuinka päätyi peliin.


title: The World Ends with You

text: Shiki Misaki on Nekun liittolainen ensimmäisen viikon ajan. Shiki ottaa paikan Nekun parhaana ystävä ja toimii Nekun moraalisena tukena. Shiki ei ikinä luovu täytetystä pehmolelu-ystävästään, Mr. Mewistä. Hänen pääsymaksunsa peliin oli hänen todellinen ulkonäkönsä, sillä ulkonäkö, jolla hän osallistui peliin kuului hänen ystävälleen, Erille. Ensimmäisen viikon lopussa vain hänet suostuttiin lähettämään takaisin elävien Shibuyaan, mutta hän joutui pääsymaksuksi Nekun toisesta viikosta.


title: The World Ends with You

text: Yoshiya Kiryu (Joshua) on Nekun liittolainen toisella viikolla. Joshua on kiero ja juonikas myös 15-vuotias poika. Mutta koska hän oli laiton pelaaja, Neku joutui Reaper's Gameen vielä kolmanneksi viikoksi. Neku tajuaa muistinsa palatessa, että Joshua oli ampunut häntä ja siten tuonut osaksi Reaper's Gamea. Joshua paljastui lopulta myös pelin "Säveltäjäksi" (), joka päättää pelin säännöt ja pelaajien kohtalon sekä on Reapereiden johtaja. Hän halusi tuhota koko Shibuyan ja oli käyttänyt Nekua nähdääkseen, että olisiko Shibuya säästämisen arvoinen.


title: The World Ends with You

text: Daisukenojo Bito (Beat) on Nekun täydellinen vastakohta, vaikka he ovatkin saman ikäisiä. Hänellä on kova ulkokuori, mutta iso sydän. Hänellä on sisko nimeltä Rhyme. Toisena päivänä Beat väittää ensitapaamisellaan Nekua ja Shikiä Reapereiksi, koska ei pysty lukemaan heidän ajatuksiaan. Beatista tuli Reaper, kun hän yritti herättää siskoaan henkiin, ja hän ryhtyy Nekun liittolaiseksi kolmannella viikolla.


title: The World Ends with You

text: Raimu Bito (Rhyme) tapaa Shikin ja Nekun ensimmäisen kerran toisena päivänä, jolloin hänen isoveljensä Beat yrittää lukea heidän ajatuksensa. Neljäntenä päivänä Rhyme ja Beat aloittavat kisan Nekua ja Shikiä vastaan. Kisan päätteeksi ”maalipaikalle” on viritetty ansa, mutta Rhyme pelastaa isoveljensä tuuppaamalla tämän syrjään ja uhraamalla itsensä. Rhymellä roikkui kaulassaan kello-riipus, jonka oli saanut isoveljeltään.


title: Atalanta-operaatio

text: Atalanta-operaatio eli EUNAVFOR Somalia (engl. "European Union Naval Force Somalia – Operation ATALANTA") on Euroopan unionin jäsenvaltioiden merivoimien aluksista koottu laivasto-osasto, jonka tehtävänä on suojata maailman ruokajärjestön avustuskuljetuksia Somaliaan seka estää ja ehkäistä Afrikan sarven merirosvousta. Se toimii osana suurehkoa pääasiassa länsimaiden ylläpitämää sotilasoperaatiota Maritime Security Centre – Horn of Africa (MSCHOA).


title: Atalanta-operaatio

text: Euroopan unionin jäsenvaltioilla on Somalian rannikolla vaihtelevasti 4:stä 8:een sota-alusta ja kolme lentokonetta. Operaation merivoimat tukeutuvat Djiboutiin ja sen komentokeskus on Northwoodissa Britanniassa. Atalanta -operaation nykyinen mandaatti on voimassa vuoden 2014 joulukuuhun.


title: Atalanta-operaatio

text: Suomen merivoimien miinalaiva Pohjanmaa osallistui operaatioon helmi-huhtikuussa 2011. Tämän lisäksi Suomi on osallistunut operaatioon vuoden 2013 aikana itsenäisellä alussuojausosastolla sekä operaation alusta asti esikuntaupseereilla.


title: An Education

text: An Education on vuonna 2009 ensi-iltansa saanut Lone Scherfigin ohjaama ja Nick Hornbyn käsikirjoittama draamaelokuva, joka kertoo nuoren tytön kasvutarinan 1960-luvun Lontoossa.


title: William H. Daniels

text: William H. Daniels (1. joulukuuta 1901 Cleveland, Ohio – 14. kesäkuuta 1970 Los Angeles, Kalifornia) oli yhdysvaltalainen elokuvaaja. Hän oli neljä kertaa ehdolla parhaan kuvauksen Oscar-palkinnon saajaksi. Palkinnon Daniels sai vuoden 1948 elokuvasta "Alaston kaupunki".


title: Yksimahaiset

text: Yksimahaiset on yleisnimitys eläimille, joiden ruoansulatuskanavaan kuuluu vain yksi maha, eikä etumahoja ole kuten märehtijöillä. Ruoansulatuksen ja ravintoaineiden imeytymisen pääpaino on yksimahaisilla eläimillä ohutsuolessa. Yksimahaiset ei ole taksonominen ryhmä, vaan ruoansulatuksen pääpiirteisiin perustuva nimitys. Jaottelulla yksimahaisiin ja märehtijöihin on merkitystä erityisesti kotieläinten ruokinnassa. Yksimahaisia ovat nisäkkäistä mm. kädelliset kuten ihminen, petoeläimet, siat, hevoset sekä jyrsijät ja jäniseläimet. Linnut luetaan ruoansulatusjärjestelmiä koskevassa jaottelussa yksimahaisiin, vaikka niillä on kaksi mahaa, rauhasmaha ja lihasmaha. Märehtijät ovat kaikki kasvinsyöjiä, mutta yksimahaisissa on ravinnonkäytöltään erityyppisiä eläimiä absoluuttisista kasvinsyöjistä (esim. hevonen) sekaravinnon käyttäjien (esim. sika, ihminen) kautta lihansyöjiin. Petoeläinten ruoansulatuskanava on suhteellisen lyhyt, eikä siinä ole lainkaan sopeutumia kuitupitoisen ravinnon hyödyntämiseen. Sen sijaan esimerkiski hevoset pystyvät hyödyntämään kuitupitoistakin kasviravintoa lähes märehtijöiden veroisesti, koska niillä tapahtuu ruoansulatuskanavan loppuosassa samantapaista kasvikuituja hajottavaa bakteeritoimintaa kuin märehtijöiden etumahoissa.


Kansallisarkiston Hämeenlinnan toimipaikka on yksi Suomen Kansallisarkiston toimipaikoista. Se oli aiemmin Hämeenlinnan maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin. Arkisto sijaitsee Keinusaaren kaupunginosassa Viipurintien varrella.


title: Kansallisarkiston Hämeenlinnan toimipaikka

text: Hämeenlinnan maakunta-arkisto perustettiin vuonna 1927. Arkiston toimipiiri kattoi silloisen Hämeen läänin, mutta sinne sijoitettiin arkistoaineistoja myös Uudenmaan läänin alueelta sekä tilapäisesti myös muualta maasta odottamaan niille sopivampaa säilytyspaikkaa.


text: Hämeenlinna valittiin ensimmäisen maakunta-arkiston paikaksi keskeisen sijaintinsa ja kaupungin tarjoamien tilojen takia. Toiminta aloitettiin heinäkuun 1. päivänä vuonna 1927 vanhassa ortodoksisessa sotilaskirkossa, jonka alakerrassa toimi kaupunginkirjasto ja yläkerrassa maakunta-arkisto. Näissä tiloissa maakunta-arkisto toimi vuoteen 1977 saakka, jolloin se siirtyi vanhaan Kultakeskus Oy:n tehdasrakennukseen kaupungin keskustan liepeille.


text: Heti toiminnan alkuvaiheissa vuonna 1934 esitettiin arkiston siirtoa Tampereelle, perusteena oli lähinnä Tampereen kaupungin suurempi koko. Myöhemminkin siirtoa esitettiin säännöllisin väliajoin. 1960-luvulta lähtien perusteena siirrolle esitettiin myös Tampereen yliopiston historianlaitoksen tarpeet tutkimustyötä tehtäessä. Opetusministeriön päätöksellä maakunta-arkisto pysyi kuitenkin Hämeenlinnassa.


text: Vuosina 2008-2009 maakunta-arkistolle rakennettiin ensimmäinen varsinaisesti arkistokäyttöön tarkoitettu rakennus, joka avattiin yleisölle kesällä 2009. Säilytystilan kokonaiskapasiteetti on noin 27 hyllykilometriä. Arkkitehtien Mikko Heikkinen, Markku Komonen ja Markku Puumala suunnittelema rakennus valittiin vuoden 2009 betonirakenteeksi.


text: Hämeenlinnan maakunta-arkiston toimialue käsitti Hämeen, Pirkanmaan, Päijät-Hämeen ja Uudenmaan liittojen alueet.


text: Maakunta-arkiston johtajina ovat toimineet seuraavat henkilöt:


text: Toimipaikalla säilytetään asiakirjoja runsaat 21 hyllykilometriä, joista valtaosa on valtion viranomaisten luovuttamia asiakirjoja. Toimipaikka säilyttää valtion alue- ja paikallishallinnon pääosin yli 40 vuotta vanhemmat pysyvästi säilytettävät asiakirjat. Niiden osalta kokoelmat kattavat entisen Hämeen läänin ja Uudenmaan läänin alueet. Lisäksi kokoelmiin sisältyy talletuksina muun muassa ev.lut. seurakuntien asiakirjoja sekä yksityisten henkilöiden, järjestöjen, yhdistysten, talojen ja kartanoiden arkistoja. Asiakirjojen lisäksi arkiston kokoelmissa on tuhansia mikrokortteja ja rullafilmejä, joista suurin osa on nykyisin digitoitu. Vanhimmat asiakirjat ovat 1500-luvulta. Aineistomäärältään Hämeenlinnan maakunta-arkisto oli Suomen suurin maakunta-arkisto.


text: Toimipaikan suurin käyttäjäryhmä on sukututkijat. Alueen seurakuntien kirkonkirjoista on laadittu helposti käytettävät kylä- ja taloluettelot, jotka helpottavat aloittelijankin tutkimustyötä. Erilaiset hakemistot ja kortistot auttavat myös tutkijoita. Esimerkiksi hämeenlinnalaisen Arvo Nikon laatima aakkosellinen korttihakemisto Hämeenlinnan käsityöläisistä kattaa koko kaupungin olemassaolon ajan. Lisäksi Hämeen lääninhallituksen arkistosta on laadittu useita erikoisluetteloita, jotka helpottavat tiedonhakua ko. arkistosta.


text: Toimipaikalla on myös oman toimialansa tueksi kattava kirjasto, joka on tutkijoiden käytössä.


title: Mir-avaruusaseman retkikuntien miehistöt

text: Tämä artikkeli on aikajärjestyksessä oleva luettelo Mir-avaruusaseman retkikuntien () miehistöistä. Kaikki pysyvät Mir-avaruusaseman miehistöt on nimetty , missä "n" kasvaa jokaisen retkikunnan myötä. Huoltolentojen vierailijoita ei ole sisällytetty (katso artikkelista Mir-avaruusasemalle suuntautuneet miehitetyt lennot lisätietoja). Mirin komentajat ovat "kursivoitu". "Kesto" viittaa miehistöön eikä aina vastaa "laukaisualusta" tai "laskeutumisalusta".


title: Clearwater (Athabascan sivujoki)

text: Clearwater on 280 kilometrin pituinen Athabascajoen sivujoki Kanadassa. Joki saa alkunsa Saskatchewanin provinssissa sijaitsevasta Broach Lake järvestä ja virtaa Saskatchewanissa noin 180 kilometrin matkan, josta noin puolet etelään, ja kääntyy sitten jyrkästi länteen Albertan provinssin puolelle, jossa se noin 100 kilometrin jälkeen yhtyy Athabascajokeen Fort McMurrayn asutusalueella.


title: Clearwater (Athabascan sivujoki)

text: Jokea ei tule sekoittaa saman nimiseen, eteläisessä Albertassa sijaitsevaan ja Saskatchewanin puolella Saskatchewanjokeen laskevaan jokeen.


title: Clearwater (Athabascan sivujoki)

text: Saskatchewanin puoleinen osa joesta nimettiin vuonna 1986 Kanadan kansallishistorialliseksi joeksi. Vuonna 1996 Albertan puoleiselle osalle myönnettiin sama status. Saskatchewanin provinssi määritteli 2 240 neliökilometrin suuruisen Saskatchewanin alueen joesta ja sen ympäristöstä "Clearwater River Wilderness Park" -luonnonpuistoksi. Joki on saanut nimensä erittäin puhtaasta ja kirkkaasta vedestä, joka virtaa lähes koskemattoman erämaa-alueen läpi.


title: Georgi Arveladze

text: Georgi Arveladze on entinen Georgian hallituksen talousministeri ja Imedi TV:n toimitusjohtaja.


title: Georgi Arveladze

text: Arveladze kiisti Imedi TV:n 12. maaliskuuta 2010 tapahtuneen uutispäällikön vaihtumisen johtuneen erimielisyyksistä.


title: Clearwater

text: Clearwater on useiden paikkakuntien ja jokien nimi. Se voi viitata esimerkiksi seuraaviin:


title: Acquiring the Taste

text:
Acquiring the Taste on brittiläisen Gentle Giant -yhtyeen toinen studioalbumi, joka julkaistiin vuonna 1971. Levyllä sekoittuvat elementit muun muassa hard rockista ja gregoriaanisesta kirkkolaulusta.A-puoli
B-puoli


title: Slaves to Armok II: Dwarf Fortress

text: Slaves to Armok II: Dwarf Fortress, lyhyesti Dwarf Fortress, on fantasiamaailmaan sijoittuva ilmainen videopeli GNU/Linux, OS X ja Microsoft Windows -käyttöjärjestelmille. Peliä kehittää lahjoitusrahoitteisesti Tarn Adamsin Bay 12 Games. Pelissä on neljä pelimuotoa, joista tärkeimmät ovat hiekkalaatikkomainen kaupunginrakennus ja seikkailu.


title: Slaves to Armok II: Dwarf Fortress

text: Pelissä on neljä muotoa: "Adventurer", jossa pelaaja seikkailee roolipelihahmollaan; "Dwarf Fortress", jossa pelaaja rakentaa linnoitusta ja yhteisöä sen sisälle yrittäen selvitä ympäristön haasteista ja kilpailevien yhteisöjen hyökkäyksistä; "Arena", jossa pelaaja voi pelialueella vapaasti lisätä hirviöitä, vettä ja laavaa, seikkailla areenalla jne.; sekä "Legends", joka ei varsinaisesti ole pelimuoto vaan siinä voi lukea pelimaailmansa tapahtumista ja historiasta; tänne tallentuu kaikki tapahtumat omista linnoituksista (valitsemassaan maailmassa) sekä maailmalle luotu valmis historia.


title: Slaves to Armok II: Dwarf Fortress

text: "Dwarf Fortressissa" ei ole voittoehtoa: pelin tarkoituksena on sekä rakennus- että seikkailumoodeissa selvitä mahdollisimman pitkään. Rakennusmoodissa pelaaja häviää, jos ja kun yhdyskunnassa ei ole enää yhtään elävää kääpiöhahmoa. Ensimmäisen pitkään selvinneen yhdyskunnan rakentamisen jälkeen pelaajat voivat hakea uusia haasteita itse asetettujen rajoitteiden muodossa esimerkiksi asettautumalla haastavaan maastoon, jossa on vähän puuta, vettä tai


title: Slaves to Armok II: Dwarf Fortress

text: "Dwarf Fortressin" tärkeä erityispiirre on pikkutarkka simulaatio: peli pitää lukua muun muassa jokaisen hahmon, eläimen ja hirviön elinaikanaan tekemistä tapoista ja saamista vammoista yksittäisten ruumiinosien tarkkuudella, jokaisen hahmon luonteenpiirteistä ja muista henkilökohtaisista ominaisuuksista (jotka vaikuttavat esimerkiksi siihen, kuinka halukkaasti ja tehokkaasti ne suorittavat tiettyjä tehtäviä), jokaisen hahmon mielialasta ja niihin vaikuttavista tapahtumista (esimerkiksi onko kääpiöllä oma makuuhuone ja kuinka hyvälaatuinen se on), pelaajan luoman yhdyskunnan haluttavuudesta siirtolaisille ja hahmojen välisistä suhteista. Yksityiskohtainen mielialasimulaatio on syynä ”raivospiraalina” ("tantrum spiral") tunnettuun tapaan hävitä peli: kääpiöyhteisön yleisen mielialan ollessa tarpeeksi matalalla jokin sattumus saattaa yksittäisen kääpiön väkivaltaiseen raivokohtaukseen, mistä seurauksena loukkaantuneet, tappelua seuranneet, tai läheisiään menettäneet kääpiöt järkyttyvät ja saavat puolestaan raivokohtauksen.


title: Slaves to Armok II: Dwarf Fortress

text: Pelin rodut sisältävät maaperään kaivautuvat kääpiöt ja goblinit, taloja ja linnoituksia rakentavat ihmiset, sekä metsässä asusuvat haltiat. Lisäksi ei-pelattavia rotuja on kymmenittäin. Sekä kesy- että villieläimiä on myös runsaasti.


title: Slaves to Armok II: Dwarf Fortress

text: Dwarf Fortress on teknisiltä ominaisuuksiltaan erikoislaatuinen ja hyvin kehittynyt peli. Käyttöliittymältään se on merkkipohjainen, Nethackin vanhemman version kaltainen. Merkit ovat loogisia kuten: c = kissa (cat), d = koira (dog) Myös pelitekniikassa on videopeleille harvinaisia ominaisuuksia, kuten eläinten teurastaminen, maailmaa mahdollisimman tarkkaan mallintavat aineiden tiheydet ja jäätyneen vesipullon lämmittäminen, jotta veden voi juoda. New York Timesin mukaan Dwarf Fortress on luultavasti kaikkien aikojen monimutkaisin tietokonepeli.


title: Slaves to Armok II: Dwarf Fortress

text: Pelimaailma on fysikaalisesti hyvin realistinen fraktaaligeneroitu kolmiulotteinen ympäristö, jossa kaasut, vesi ja laava virtaavat, kerääntyvät ja patoutuvat realistisesti, ja maailmaan on mahdollista rakentaa hyvinkin isokokoisia toimivia mekaanisia laitteita, kuten suositussa "Little Big Planet" -pelissä. Jopa maa-ainekset kuten hiekka, kivi ja savi on simuloitu realistisesti.


title: Slaves to Armok II: Dwarf Fortress

text:
Kallioon voi kaivautua , mutta erilaiset maakerrokset voivat olla vaarallisia
Kerrokset:


title: Slaves to Armok II: Dwarf Fortress

text: Fantasiapelille ominaisesti pelimaailmasta voi löytää valtavia ja vaarallisia otusten täyttämiä maanalaisia luolia, olemattomia kiviä ja muuta sellaista. Myös rakennusten mallinnus on kehittynyttä, ja esimerkiksi taistelun voi voittaa kaatamalla vihollisen armeijan niskaan rakennuksen tai laavaa. Jotkut pelaajat ovat jopa tehneet puolustustarkoituksia ajatellen linnansa tulivuoreen. Tulivuoret eivät purkaudu (vielä), joten niissäkin voi asua.


title: Slaves to Armok II: Dwarf Fortress

text: Pelihahmojen keinoälyn käytösmallit ovat samaten epätavallisen kehittyneitä. Linnakkeen asukkaat saattavat omien lähtökohtiensa mukaisesti iloita, murjottaa, raivostua (johtaa usein muutamaan menehtyneeseen kääpiöön sekä rikkinäisiin huonekaluihin), alkoholisoitua, adoptoida lemmikkejä tai jopa rakastua toisiinsa ja lisääntyä, ja jälkeläiset kehittyä realistiseen tapaan. Hahmojen sosiaalinen käytös ja suhteet ovat mallinnettu tavalla, jolle on vaikea löytää vastinetta mistään muusta tietokonepelistä. Kaikkien muiden eliöiden tekoäly on kuitenkin kehittymätöntä.


title: Slaves to Armok II: Dwarf Fortress

text: Pelihahmojen sosiaalinen yhteisö on myös mallinnettu epätavallisen tarkkaan. Perusresurssien kuten ruoan ja veden (joita ei tarvitse jos peliä muokkaa) lisäksi yhteisö tarvitsee oikeanlaiset puitteet virkistäytymisalueineen. Yhteisön kehittymisen kannalta olennaista pelissä on tiettyjen roolien täyttäminen, kuten vartijat ja kuvernööri.


title: Slaves to Armok II: Dwarf Fortress

text: Pelinsisäinen taistelumallinnus on saanut myös kiitosta. Jokaisella hahmolla (ja hirviöllä) on lueteltuna kaikki raajat ja sisäelimet joihin voi taistelussa tai ”onnettomuuksissa” tulla eritasoisia vaurioita. Tähdätyt iskut ovat myös mahdollisia.


title: Slaves to Armok II: Dwarf Fortress

text: Erilaisilla aseilla ja haarniskoilla on suuri merkitys taistelun kulkuun. Esimerkiksi keihäsmiehillä on suurin todennäköisyys vahingoittaa sisäelimiä, kun taas nuijamiehet ovat tehokkaita raajojen murtamiseen ja saattavat joskus jopa osuessaan heittää vastustajan muutamia ruutuja kauemmas. Teräaseet voivat jumittua niin omiin kuin vastustajankin hahmoihin. Painijoiksi harjoitelleet sotilaat voivat taistellessaan tarttua näihin aseisiin/nuoliin ja repiä niitä aiheuttaen näin lisää vahinkoa. Painija voi myös viskoa, väännellä, repiä ja raapia vihollistaan. Painijat voivat myös murtaa luita tai tehdä tähdätyn iskun. Tähdättyjen iskujen voimaa ja tyyliä voi myös säätää erikseen jos halutaan tehdä esimerkiksi raskas tai nopea isku.


title: Slaves to Armok II: Dwarf Fortress

text: Peli pitää lukua jokaisen hahmon jokaisen ruumiinosan saamista vammoista ja niiden parantumisesta. Hahmo voi esimerkiksi menehtyä taistelusta saamansa haavan tulehtumisen edettyä viikkojen tai kuukausien aikana sepsikseen.


title: Slaves to Armok II: Dwarf Fortress

text: Pelatessa seikkailu pelimuodossa luodaan hahmo, jota pelaaja ohjaa itse. Pelimuoto mahdollistaa liikkumisen kiipeilemällä, hyppimällä ja/tai hiippailemalla. Hahmon liikkumisnopeutta voidaan säätää juoksusta hiipimiseen ja sama pätee kiipeilemiseen ja uimiseen. Pelaaja voi tehdä mitä haluaa, kuten vaikka ottaa tavoitteeksi tappaa kaiken elävän pelimaailmassa tai sitten vain kiipeillä puissa ja olla välittämättä muista olioista. Pelaaja voi myös ottaa haltuunsa alueita ja muun muassa joutua ryöstetyksi kadulla, pelaaja pystyy tosin myös itse ryöstämään muita pelihahmoja.


title: Slaves to Armok II: Dwarf Fortress

text: Dwarf Fortress on saanut julkisuutta New York Timesin artikkelissa, Gamasutra-pelinkehittäjäjulkaisun haastattelussa, Eurogamer -lehden artikkelissa, PC Gamer UK -lehden joulukuun 2006 -numeron arvostelussa, The Escapist -peliteollisuusjulkaisun haastattelussa ja se on valittu vuoden 2007 Roguelike -peliksi ASCII Dreams -yhteisön äänestyksessä. Lisäksi Dwarf Fortress pelille on kehittynyt laaja kulttikannattajajoukko.


title: Tes La Rok

text: Tes La Rok (oikealta nimeltään Jani Niiranen) on helsinkiläinen DJ ja tuottaja, joka on tehnyt mittavan uran kansainvälisillä markkinoilla. Hänen musiikkiaan on julkaistu lukuisilla amerikkalaisilla ja englantilaisilla levymerkeillä. Hän järjestää Helsingissä tanssimusiikkitapahtumia. Tes La Rokin kädenjälki on näkynyt sellaisissa klubeissa ja tapahtumissa kuten Soulfuel, Back2Bass & Slam It. Tes La Rok on toiminut Bassoradiossa vuodesta 2004, nykyään vaikuttaen Groundwire ohjelmassa. Hän omistaa Noppa Recordings -levymerkin. Dj-keikkoja hän tekee aktiivisesti kotimaansa lisäksi myös ulkomailla.


title: Teekutsuliike

text: Teekutsuliike (Tea Party movement, Tea Party -liike) on yhdysvaltalainen konservatiivinen poliittinen liike, joka syntyi vuonna 2009 osittain Barack Obaman taloudellisen apupaketin nostattamien protestimielialojen pohjalta. Tämä organisoimaton liike paitsi vastustaa pelastuspaketteja, haluaa muutenkin pienentää julkista sektoria. Liike vastustaa myös Barack Obaman persoonaa. Liikkeessä on niin yksilönvapauksia kannattavia libertaareja kuin vanhoillisia konservatiivejakin.


title: Teekutsuliike

text: Liikkeen nimi "TEA" tarkoittaa ""On jo verotettu tarpeeksi"" ("T"axed "E"nough "A"lready), minkä lisäksi nimi on samalla viittaus Bostonin teekutsuihin.


title: Teekutsuliike

text: Oikeistoradikaaliksi luonnehdittu liike kertoo ajavansa fiskaalista konservatiivisuutta. Alaskan entinen kuvernööri Sarah Palin on nähty liikkeen epävirallisena johtohahmona. Myös konservatiivinen kommentaattori Glenn Beck on yksi liikkeen johtohahmoista. Michele Bachmannia on sanottu liikkeen uudeksi kuningattareksi.


title: Teekutsuliike

text: Liike on saanut nimensä Bostonin teekutsuista, ja ensimmäisenä sitä käytti CNBC-talouskanavan toimittaja Rick Santelli 17. helmikuuta 2009 nostattaessaan ihmisiä Obaman asuntovelkaisille suuntaamaa apupakettia vastaan ja kehottaessaan heitä "Chicagon teekutsuille". Liikkeen nimissä on järjestetty runsaasti veroja vastustavia mielenosoituksia eri puolilla Yhdysvaltoja, ja eri kyselyissä sen ajatuksia kannattaa 20–40 prosenttia yhdysvaltalaisista.


title: Teekutsuliike

text: Ensimmäinen valtakunnallinen konferenssi järjestettiin Nashvillessä helmikuussa 2010 järjestäjänä Tea Party Nation -järjestö. Liike ei ole yhtenäinen, vaan se koostuu sadoista itsenäisistä järjestöistä. Sen ajatukset eivät myöskään muodosta johdonmukaista linjaa, mutta perusnäkemyksiä ovat pienet verot, budjettikuri, valtion vallan supistaminen, markkinoiden viisaus ja laajat yksilönvapaudet. Myös ilmastomuutoksen kieltäminen, päästökaupan lopettaminen tai sosialismin ja kommunismin vastustaminen saavat kannatusta sen jäsenten parissa. Liikkeen piirissä on myös esitetty ajatuksia, joiden mukaan Obaman syntymätodistus olisi väärennetty. Liikkeen parista on noussut huhuja joiden mukaan Obama olisi muslimi. Ääriryhmien on pelätty turvautuvan aseelliseen väkivaltaan.


title: Teekutsuliike

text: Kesällä 2011 tehtyjen mittausten mukaan liikkeen kannatus alkaa hiipua, ja jo 40 prosenttia yhdysvaltalaisista suhtautuu siihen kielteisesti.


title: Teekutsuliike

text: Vuoden 2010 kongressi- ja kuvernöörinvaaleissa Tea Party sai läpi monia ehdokkaita läpi republikaanien joukossa, kuten Marco Rubion Floridassa, Rand Paulin Kentuckyssa, Nikki Haleyn Etelä-Carolinassa ja Susana Martinezin New Mexicossa. Liikkeen ehdokas Sharron Angle kuitenkin hävisi Harry Reidille Nevadassa ja toinen liikkeen näkyvä ehdokas Christine O'Donnel hävisi Delawaressa.


title: Teekutsuliike

text: Kesällä 2011 teekutsuliikkeen nouseva tähti Michele Bachmann ilmoitti pyrkivänsä republikaanien presidenttiehdokkaaksi. Bachmann vastustaa homojen avioliitto-oikeutta ja aborttia, kannattaa älykkään suunnittelun opettamista kouluissa ja on kutsunut ilmastonmuutosta huijaukseksi. Bachmann on syyttänyt Obamaa sosialismin tuomisesta Yhdysvaltoihin ja Yhdysvaltain vastaisista näkemyksistä. Bachmann myös vastustaa Obaman terveydenhuoltouudistusta. Bachmann vetäytyi kisasta tammikuussa kärsittyään tappion lukuisten osavaltioiden esivaaleissa.


title: Teekutsuliike

text: Republikaanien presidenttiehdokkaaksi valittu Mitt Romney kuitenkin valitsi teekutsuliikkeen suosikkeihin kuuluvan Paul Ryanin varapresidenttiehdokkaakseen elokuussa 2012.


title: Teekutsuliike

text: Myös Suomessa on oma Teekutsuliike, "poliittisesti sitoutumaton, järjestäytymätön vapaa kansanliike", jonka osallistujien päämääränä on "vähentää valtion sekaantumista ihmisten elämään".


title: Teekutsuliike

text: Teekutsuliikkeen rahoituksesta ja liikkeen todellisista taustavoimista on noussut kysymyksiä. Brittiläisen The Guardianin mukaan Teekutusliikkeen ilmastonmuutoksen kiistävät ehdokkaat, Jim DeMint ja James Inhofe, ovat saaneet rahoitusta BP:ltä ja muilta suurilta saastuttajilta kaikkiaan 240 200 dollaria. The New York Times raportoi Wall Streetille annettuja elvytyspaketteja vastustavan liikkeen saavan paradoksaalisesti rahoitusta miljonääreiltä, kuten mediamoguli Rupert Murdochilta sekä miljonääriveljeksiltä, David Kochilta ja Charles Kochilta. Kummankin Kochin veljeksen omaisuus on yli 20 miljardia dollaria, ja he ovat Forbesin rikkaimpien ihmisten listalla jaetulla sijalla 5. He ovat perustaneet vapaata markkinataloutta kannattavan säätiön Americans for Prosperity.


title: Teekutsuliike

text: Teekutsujen vastineeksi Annabel Parkin aloitteesta perustettiin Coffee Party USA -liike, joka korostaa moniarvoisuutta ja vaaleilla valitun hallinnon tukemista.


title: Teekutsuliike

text: Vuonna 2010 Teekutsuliike aiheutti kohua järjestämällä "Kunnian palauttamiseksi" nimetyn kokoontumisen Washingtonissa päivänä, jolloin Martin Luther Kingin legendaarisesta "Minulla on unelma"-puheesta tuli kuluneeksi tasan 47 vuotta. Syytösten mukaan liike pyrki valjastamaan Kingin omien tavoitteidensa ajamiseen ja tapahtuma loukkasi pastorin muistoa. Glenn Beckin mukaan ajankohta oli puhdas sattuma.


title: Anna Bergendahl

text: Anna Henrietta Bergendahl (s. 11. joulukuuta 1991 Tukholma, Ruotsi) on ruotsalainen laulaja. Hän syntyi Tukholmassa ja kasvoi Nyköpingissä, ja otti osaa ruotsalaiseen tv-ohjelmaan "Super Troupers" vuonna 2004 ja neljä vuotta myöhemmin "Idoliin", jossa hän sijoittui viidenneksi. Bergendahlin esikoisalbumi "Yours Sincerely" julkaistiin vuonna 2010. Voitettuaan vuoden 2010 Melodifestivalen-kilpailun, hän edusti Ruotsia Eurovision laulukilpailussa Oslossa, muttei päässyt finaaliin.


title: Anna Bergendahl

text: Bergendahl kasvoi pienessä kaupungissa Nyköpingissä lähellä Tukholmaa. Hänen vanhempansa huomasivat varhain tyttärensä rakkauden musiikkiin ja ostivat hänelle kitaran Annan ollessa kahdeksan. Bergendahl esiintyi ensimmäistä kertaa yleisölle Yorkissa 8-vuotiaana ja aloitti laulun kirjoittamisen kahta vuotta myöhemmin. Kaksitoistavuotiaana hän otti osaa ruotsalaiseen tv-ohjelmaan "Super Troupers" esittämällä oman versionsa Wild Cherryn kappaleesta "Play That Funky Music".


title: Anna Bergendahl

text: Vuonna 2008 Bergendahl osallistui Ruotsin Idol-kilpailuun. Hän esitti koelauluissa Bonnie Raittin laulun "Have a Heart" ja sai tuomariston ylistämään lauluääntään. Bergendahl eteni kilpailussa finaaleihin saakka, mutta jäi viidenneksi. Vuonna 2009 Bergendahl solmi levytyssopimuksen Lionheart International -levy-yhtiön kanssa. Hänen esikoisalbuminsa "Sincerely Yours" julkaistiin 14. huhtikuuta 2010 Ruotsissa ja Suomessa.


title: Anna Bergendahl

text: Bergendahl osallistui vuonna 2010 Melodifestivalen-kilpailuun laulullaan "This Is My Life" ja hänet valittiin edustamaan Ruotsia vuoden 2010 Eurovision laulukilpailussa.Hän ei selviytynyt finaaliin asti, hänestä tuli ensimmäinen ja toistaiseksi ainoa Ruotsin edustaja, joka oli jäänyt finaalin ulkopuolelle.


title: Ilana Verdansky

text: Ilana Verdansky on kuvitteellinen hahmo televisiosarjassa "Lost". Hahmoa esittää Zuleikha Robinson.


title: Ilana Verdansky

text: Ilanan menneisyys on pääosin tuntematonta. Myöhemmin paljastuu, että Jacob oli hänelle läheisin henkilö ja isähahmon kaltainen. Ennen vuotta 2007 Ilana oli hoidossa venäläisessä sairaalassa tuntemattoman onnettomuuden johdosta. Jacob vieraili Ilanan luona sairaalassa ja pyysi tätä tekemään hänelle palveluksen.


title: Ilana Verdansky

text: Myöhemmin Sayid kohtasi Ilanan baarissa. He keskustelivat työstään ja Sayid luuli Ilanan olevan prostituoitu. Sayidin hotellihuoneessa Ilana tainnutti Sayidin sekä kertoi olevansa palkkionmetsästäjä ja työskentelevänsä Peter Aviljonin perheelle. Ilana sanoi vievänsä Sayidin Guamiin vastaamaan teoistaan. Lentokentällä Sayid huomasi Jackin ja tajusi minne hän joutumassa. Sayid kysyi Ilanalta eivätkö he voi mennä toisella lennolla, mutta Ilana painotti että hänen on oltava juuri tällä lennolla. Ilana vitsaili lupaavansa ostaa jäniksenkäpälän Sayidille. Sayid huomasi Benin matkustajana lennolla ja kysyi Ilanalta, työskenteleekö tämä Benille, mihin Ilana vastasi kieltävästi. Sayid kertoi Ilanalle Benin olevan huijari ja syyllinen kansanmurhaan. Ilanan kysyttyä miksi hän työskentelisi sellaiselle henkilölle, Sayid vastasi hänelle: ”Minä työskentelin.” Lennon aikana kone joutui outoon valovälähdykseen ja putosi -saarelle.


title: Ilana Verdansky

text: Ilana herää tajuttomana koneesta ja huomaa Sayidin kadonneen. Hän kerääntyy yhteen muiden selviytyneiden kanssa ja huomaa Sunin olevan hyvin huolestunut kysyen tältä oliko tämä etsimässä jotakuta. Myöhemmin Caesar löytää Ilanan kanssa Hydra-aseman. Illalla Caesar kertoo Ilanalle Roxannen löytäneen viidakosta Musta-asuisen miehen, joka kertoo selviytyneille olevansa Locke. Seuraavana päivänä Locke, Ben, Sun ja Frank lähtevät salaa pääsaarelle, minkä seurauksena Ben joutuu ampumaan Caesarin. Myöhemmin Ilana, Bram ja kolme muuta selviytynyttä löytävät aseita ja ottavat johtajuuden itselleen. Frankin palattua Ilana kysyi häneltä ”"mikä makaa patsaan varjossa?"” Frank ei osaa vastata, jolloin Ilana tainnuttaa hänet. Ilana lähtee ryhmänsä kanssa pääsaarelle.


title: Ilana Verdansky

text: Frankin herättyä Ilana pahoittelee tekoaan ja sanoi hänelle ryhmänsä olevan ”ystäviä”. Ilana näyttää Frankille koneen ruumasta löytyneen laatikon sisällön, mikä järkyttää Frankia. Ilanan ryhmä suuntaa Jacobin mökille. Bram huomaa mökkiä kiertävän tuhkaringin rikkoutuneen, mistä ryhmä hätkähtää. Ilana menee sisälle mökkiin, joka paljastuu autioksi. Ilana löytää mökin seinältä Taweret-patsaan kuvan. Poistuttuaan mökistä Ilana sanoo jonkun muun kuin Jacobin käyttäneen mökkiä, jolloin ryhmä polttaa mökin. Ryhmän saavuttua nelivarpaisen patsaan luo, Ilana pyytää saada puhua Richardin kanssa. Ilana kysyy Richardilta ”"mikä makaa patsaan varjossa?"” mihin Richard vastaa: ”"Hän, joka pelastaa meidät kaikki"”. Ilana käskee näyttämään Richardille laatikon sisällön, mikä paljastui oikean Locken ruumiiksi. Ilana vaatii päästä Jacobin luo, mutta Richard kieltäytyy päästämästä häntä. Benin tultua patsaan luota, hän valehtelee Ilanalle Jacobin olevan kunnossa. Bram ei usko Beniä ja raahaa tämän väkisin patsaan sisälle ryhmänsä kanssa. He kohtaavat Musta-asuisen miehen, joka tappaa ryhmän.


title: Ilana Verdansky

text: Ilanan menee patsaan sisälle ja puhkeaa itkuun saatuaan tietää Jacobin kuolemasta. Ben valehtelee Ilanalle Locken muuttuneen savuhirviöksi ja tappaneen Jacobin sekä Bramin ryhmän. Ilana huomaa Richardin lähteneen ryhmänsä kanssa ja hän ehdotta matkaa . Sun kuitenkin vaatii Locken ruumiin hautaamista. Selviytyneet suuntaavat rantaleiriinsä ja hautaavat Locken.


title: Ilana Verdansky

text: Savuhirviön hyökättyä Temppeliin, Ilana saapuu paikalle selviytyneiden kanssa pelastamaan kandidaatit. He löytävät kuitenkin vain Milesin. Ilana vie ryhmän turvaan salaisen käytävän kautta. Lähdettyään he kohtaavat Benin viidakossa. Ilana alkaa epäillä Beniä ja määrää Milesin todistamaan, että Ben valehteli Jacobin kuolemasta. Miles saa kykynsä avulla selville, että Ben tappoi Jacobin. Kuullessaan totuuden Ilana määrää Benin kaivamaan oman hautansa. Musta-asuinen mies vapauttaa Benin kahleistaan, minkä jälkeen Ben pakenee viidakkoon Ilana perässään. Ben löytää kiväärin ja käskee Ilanaa laskemaan aseensa. Ben selittää Ilanalle tappaneensa Jacobin siksi, että hän joutui uhraamaan tyttärensä saaren hyväksi eikä voi antaa itselleen anteeksi. Ilana ymmärtää Beniä ja antaa tämän jäädä ryhmäänsä. Jackin, Hurleyn ja Richardin saavuttua rannalle Ilana kättelee heitä toivottaen heidät tervetulleiksi.


title: Ilana Verdansky

text: Ilana selittää Jacobin kertoneen Richardin tietävän mitä tehdä seuraavaksi. Richard kuitenkin kieltää tämän väittäen saaren olevan helvetti ja heidän olevan kuolleita. Richardin lähdettyä Ilana kehottaa Hurleyta lähtemään hänen peräänsä. Hurley löytää Richardin ja kertoo tälle viestin tämän vaimolta Isabellalta, ja että heidän on estettävä Musta-asuista miestä lähtemästä saarelta, tai he kaikki joutuvat helvettiin. Richard palaa Ilanan luo ja sanoo, että heidän on räjäytettävä Ajiran lentokone estääkseen Musta-asuista miestä lähtemästä saarelta.


title: Ilana Verdansky

text: Jaksossa "Kaikki rakastavat Hugoa" Ilana kertoo Hurleylle suunnitelmastaan räjäyttää lentokone dynamiitilla. Ilana suuntaa Black Rockille hakemaan dynamiittia. Palattuaan leiriin Hurley kertoo Ilanalle, että Michael kielsi räjäyttämästä lentokonetta. Ilana ja Richard haluavat kuitenkin tuhota koneen ja kinastelevat asiasta Hurleyn kanssa. Ilana pudottaa laukkunsa maahan, jolloin dynamiittipötköt räjähtävät tappaen Ilanan. Jack pitää tätä merkkinä siitä, ettei heidän pidä käyttää dynamiittia. Myöhemmin Ben sanoo Jackille Ilanan kuolleen pian tämän kerrottua heidän olevan ehdokkaita ja hänen eläneen tarpeettomuutensa ja ”saaren olleen valmis hänen osalta”.


title: Ilana Verdansky

text: Vaihtoehtoisessa aikajanassa Ilana toimii lakimiehenä Los Angelesissa sijaitsevassa yrityksessä Sweezer & Verdansky. Hän kohtaa Desmondin ja heidän keskustellessaan selviää heidän olevan vanhoja ystäviä. Ilana on myös Christianin testamentin toimeenpanija. Desmondin tuotua Clairen Ilanan luo, tämä esittelee Jackin Clairelle. Samalla paljastuu, että Ilanan sukunimi on Verdansky.


title: Mustaniskatiira

text: Mustaniskatiira ("Sterna sumatrana") on Etelä- ja Kaakkois-Aasiassa sekä Oseaniassa elävä tiira. Sen elinympäristö käsittää Intian valtameren saaristot Malediiveiltä Andamaaneille ja Nikobaareille, ja sieltä itään Japanin eteläisille saarille, Filippiineille, Malakan niemimaalle, Indonesiaan, Papua-Uuteen-Guineaan, Australian koillis- ja itäosiin, sekä joillekin Tyynenmeren saarille, mukaan lukien Yap, Marshallsaaret, Ponape ja Mikronesia. Se pesii myös todennäköisesti, tai on ainakin pesinyt, Bangladeshissä, Bengalissa ja Etelä-Myanmarissa. Siitä tunnetaan kaksi alalajia. Stamford Raffles kuvaili lajin holotyypin Sumatralta 1822.


title: Mustanokkatiira

text: Mustanokkatiira ("Sterna striata") on oseanialainen tiira. Sen elinympäristö käsittää Uuden-Seelannin pääsaaret, Stewart Islandin, Chathamsaaret, Aucklandsaaret, mahdollisesti Snaressaaret, sekä Tasmanian koillispuolella sijaitsevat Flinders Islandin ja Cape Barren Islandin. Siitä tunnetaan kolme eri saariryhmillä elävää alalajia. Johann Friedrich Gmelin kuvaili lajin holotyypin Uudesta-Seelannista 1789.


title: Mustavatsatiira

text: Mustavatsatiira ("Sterna acuticauda") on eteläaasialainen, pääasiassa suurten jokien varsilla elävä tiira. Sen elinympäristö ulottuu Indusjoelta Pakistanista Nepaliin, pääosaan Intiaa, ja sieltä itään Lounais-Kiinaan, josta etelään Myanmariin, Pohjois-Thaimaahan ja Indokiinaan. John Edward Gray kuvaili lajin holotyypin Intian Kanpurista 1832.


title: Pientenantilliensirkku

text: Pientenantilliensirkku ("Loxigilla noctis") on Länsi-Intian saaristossa Pienillä Antilleilla tavattava tangaroihin kuuluva varpuslintu.


title: Pientenantilliensirkku

text: Kooltaan pientenantilliensirkku on kooltaan noin 14–15 cm. Koiras on väritykseltään täysin musta lukuun ottamatta kurkkua, silmäkulmia ja alaperää, jotka ovat väriltään punaruskeat. Naaras on selästään ruskea ja vatsastaan harmahtavampi. Siivissä ja alaperässä on myös oranssinruskeaa väritystä. Pientenantilliensirkun nokka on suurikokoinen ja voimakas.


title: Pientenantilliensirkku

text: Pientenantilliensirkku on yleinen ja elää sademetsissä sekä puustoisilla alueilla aivan asutuksen läheisyydessä.


title: Pientenantilliensirkku

text: Pientenantilliensirkut käyttävät ravintonaan siemeniä, joiden kuoret se murskaa vahvalla nokallaan. Lajin pallomainen pesä sijaitsee pensaassa tai puussa. Naaras munii kahdesta kolmeen pilkullista munaa.


title: Oseaniantiira

text: Oseaniantiira ("Onychoprion lunatus", aiemmin "Sterna lunata") on oseanialainen tiira. Sen elinympäristö käsittää Tyynenmeren saaristoa Havaijilta Mariaanien pohjoisosiin, Wakesaaren, osan Fidžiä, josta itään Tuamotulle ja Australsaarille; se elää myös Pääsiäissaarilla sekä mahdollisesti Seurasaarilla ja Samoalla. Se vaeltaa toisinaan Indonesian pohjois- ja länsiosiin. Titian Ramsay Peale kuvaili lajin holotyypin Tuamotulta 1848.


title: Uudenseelannintiira

text: Uudenseelannintiira ("Chlidonias albostriatus") on Uuden.Seelannin kotoperäinen tiira. Se pesii vain Eteläsaarella ja sen populaation koko on 7 000–10 000 yksilöä. Ruokailevia ja vaeltelevia lintuja tavataan myös Pohjoissaarella ja Stewart Islandilla. George Robert Gray kuvaili lajin holotyypin Uudesta-Seelannista 1845.


title: Peter Gerhardsson

text: Peter Gerhardsson (s. 22. elokuuta 1959) on ruotsalainen jalkapallovalmentaja ja entinen pelaaja. Hän toimii Ruotsin naisten jalkapallomaajoukkueen päävalmentajana.


title: Peter Gerhardsson

text: Gerhardsson aloitti pelaajauransa Upsala IF:n juniorijoukkueessa. Oppivuosiensa jälkeen 18-vuotias Gerhardsson siirtyi 1978 Hammarbyn joukkueeseen, jota edusti 11 kauden ajan. Hän teki noina vuosinaan seuralle 49 Allsvenskan-maalia ja oli mukana kaudella 1982 seuran sijoittuessa ensikertaa mestaruushopealle. Tuolloin mestaruus ratkaistiin finaaliottelulla, jossa IFK Göteborg oli parempi yhteismaalein 4–3. Seuraavalla kaudella Gerhardsson oli häviämässä cupin mestaruutta IFK:lle.


title: Peter Gerhardsson

text: Gerhardsson jätti Hammarbyn 1987 ja siirtyi Vasalundiin. Hän edusti seuraa kolme kautta siirtyen 1991 Enköpingiin, jossa lopetti pelaajauransa 1992.Gerhardsson on pelaajauransa jälkeen toiminut valmennustehtävissä eri seuroissa. Hän aloitti 1993 Upsala IF:n päävalmentajana ja luotsasi myös BVK Norrtäljeä ennen siirtymistään Damallsvenskanissa pelaneen Bälinge IF:n valmentajaksi 1997. Gerhardssonin johdolla seura sijoittui kausina 1997 ja 1998 kolmanneksi. Kohtuullisesta menestyksestä huolimatta Gerhardsson ei jatkanut tehtävissään.


title: Peter Gerhardsson

text: Vuoden tauon jälkeen hän palasi valmennustehtäviin 2000 Enköpingin apulaisvalmentajana. Vuonna 2002 hän toimi lyhyen aikaa myös Ruotsin U21-maajoukkueen päävalmentajana. Kaudeksi 2005 Gerhardsson siirtyi Peter Swärdhin apuvalmentajaksi Helsingborgiin. Swärdh lähti seurasta kauden jälkeen, mutta Gerhardsson jatkoi Stuart Baxterin aisaparina. He luotsasivat Helsingborgin Ruotsin cupin mestariksi 2006 ja kaudella 2007 hienosti UEFA Cupissa 32 parhaan joukkoon. Gerhardsson jatkoi seuran apuvalmentajan vielä kauden 2008 Bo Nilssonin kanssa.


title: Peter Gerhardsson

text: Marraskuussa 2008 Gerhardsson siirtyi Allsvenskaniin nousseen BK Häckenin päävalmentajaksi. Hänen johdollaan Häcken pelasi loistavan kauden 2009 ja teki historiansa parhaan Allsvenskan-sijoituksen ollen viides. Gerhardssonin johdolla Häcken jatkoi hyviä esityksiään Allsvenskanissa myös seuraavina vuosina. Kaudella 2012 joukkue taisteli jopa mestaruudesta ollen lopulta liigassa kakkonen.


title: Peter Gerhardsson

text: Kaudella 2016 Gerhardsson luotsasi BK Häckenin yllätysmestariksi Ruotsin cupissa. Toista kertaa historiassaan loppuotteluun selvinnyt Häcken voitti mestaruuden kaadettuaan Malmö FF:n rangaistuspotkukilpailun jälkeen. Gerhardssonin pitkä ura Häckenin päävalmentajana sai cup-mestaruudesta arvoisensa kruunun. Kauden jälkeen seura tiedotti, ettei Gerhardsson jatka seurassa sopimuksen umpeuduttua kauden päätteeksi.


title: Peter Gerhardsson

text: Marraskuun lopussa 2016 kerrottiin, että Gerhardssonista tulee Ruotsin naisten jalkapallomaajoukkueen päävalmentaja. Hän siirtyy tehtäviin kesällä 2017, kun Pia Sundhagen sopimus päättyy EM-kisojen jälkeen.


title: Koripallon Bulgarian liiga

text: Bulgarian liiga on koripallon korkein sarjataso Bulgariassa. Sarja perustettiin vuonna 2008, jolloin se korvasi Bulgarian A-divisioonan. Samalla A-divisioonasta tuli Bulgarian toiseksi korkein sarjataso.


title: Rengasnokkatiira

text: Rengasnokkatiira ("Sterna trudeaui") on eteläamerikkalainen tiiralaji. Sen esiintymisalue käsittää mantereen eteläosan sisämaata ja rannikkoa Kaakkois-Brasiliasta ja Uruguaysta Patagoniaan, harvinaisena Santa Cruziin, ja Chilen Aconcagualta Llanquihueen. John James Audubon kuvaili lajin holotyypin Great Egg Harborista New Jerseystä (todennäköisesti paikka väärin) vuonna 1838.